**Gyülekezeti kirándulás Pozsony – Melk, 2025. április 25. – 27.**

Tartalom

[1. Pozsony 1](#_Toc193218678)

[1.1. A város története 1](#_Toc193218679)

[1.2. Séta a belvárosban - ajánlott sorrend 6](#_Toc193218680)

[1.2.1. Dóm 10](#_Toc193218681)

[1.2.2. Prímási palota 11](#_Toc193218682)

[1.2.3. Mihálykapu 13](#_Toc193218683)

[1.2.4. Városház tér 14](#_Toc193218684)

[1.2.5. Grassalkovich-palota 16](#_Toc193218685)

[1.2.6. A Vár 18](#_Toc193218686)

[1.3. Pozsony Magyar irodalmi helynevek 19](#_Toc193218687)

[2. Melk 22](#_Toc193218688)

[3. A Wachau 23](#_Toc193218689)

[3.1. Dürnstein 24](#_Toc193218690)

[3.2. Krems 26](#_Toc193218691)

[4. Dévény 28](#_Toc193218692)

# **Pozsony**

Forrás: Szombathy Viktor: Csehszlovákia Bp., 1973.

A 475000 lakosú Bratislava (Pozsony) a Szlovákia fővárosa. Európai jelentőségű utak keresztező pontján alakult ki, ott, ahol az Alpok északkeleti előhegyei és a Kárpátok délnyugati nyúlványai, valamint a Dunamenti-síkság és a Bécsi-medence érintkeznek egymással. A különféle tájak és népek találkozása és az igen fontos víziút, a Duna, gyorsította fejlődését. Így vált Pozsony a Duna völgyének egyik legfontosabb, legforgalmasabb. legszebb városává. Nagy műtörténeti értékű városmagja van, s félkörívben veszik körül a modern lakótelepek, gyárüzemek, majd a termékeny szőlődombok, amelyeknek együttesét a négytornyú vár koronázza meg. A szlovákiai politikai, társadalmi, művészeti, tudományos és gazdasági élet központja, amint-hogy központja a magyar nemzetiség művelődési intézményeinek és sajtójának is.

## A város története

A környező lankákon már a kőkorszak elején megtelepedett az ember. A bronzkorszakban jelentős forgalmi út húzódott erre a Duna partján. Az első ismert és huzamosabban itt tartózkodó nép, a **kelta, erődítményt** épített a **Várhegyen**. Az **Kr. e. I. évszázadban a rómaiak** települtek meg itt, táboruk a mai vár alatt terült el, s védő erőssége volt Vindobonának [Bécs]. A kvádok ellen harcoló XV. légió táborozott itt és a dévényi sziklakapunál. A terület később a frank s az avar birodalomhoz is tartozott, a **VII–VIII. században** pedig feltűntek a **szlávok**. Egy keresztény hitre tért morva herceg, Vratislav emelt a régi erődítmények helyén erősebb várat, amelyet a szomszéd bajor telepesek Preslawaspurch-nak neveztek. Így lett a város német neve Pressburg, s ebből az 1920-ig használt szlovák elnevezés: Preápork. **A Bratislava nevet Csehszlovákia megalakulása után 1920-ban kapta.** **Magyarul egyik korai várispánjáról nevezték el Pozsonynak, s ez lett a későbbi latin városnévnek, Posoniumnak is az alapja.** **Középkori latin neve Istropolis** (Dunaváros) volt. Vratislav vára, Dévénnyel együtt, a Nagymorva birodalom déli határát védte, velük szemben a bajor hercegség védővára, Hainburg állott. A salzburgi érsek levele a 907-ben lezajlott, vár alatti csatával kapcsolatban említi először a várat. **A pozsonyi csata 907. július 4-én kezdődött, ez volt az első honvédő ütközet.** Árpád fejedelem 40 ezres serege, szemben Liutpold bajor herceg és Theotmár salzburgi érsek százezres seregével. Haditervük: „Elrendeljük, hogy a magyarok kiirtassanak” mindketten elestek, szállítóhajóik a Dunában végezték. Ettől az időtől kezdve a pozsonyi vár Magyarország nyugati gyepűjének egyik **legfontosabb védőpontja** lett. Határőrzőkül besenyőket, kunokat és székelyeket is telepítettek a vár köré.

**A Nyugat 1030-ig nem is mert újra támadni**; István hadai jól megverték Konrád császárt, sőt üldözve őt Bécset is elfoglalták. **1051-ben III. Henrik császár próbálkozott**, neki meg a flottáját süllyesztette el Zotmund, azaz Buvár Kund.

**Vörösmarty Mihály: A buvár Kund**

Túl a mezőn, túl a hazán,

S a part fölött, a nagy Dunán

Ki népe zajlik ott?

Föl Endre! Béla! föl magyar!

Ellenhad az, mely vészt akar,

Ellenség zajlik ott.

Ő az, ki partidon halad

És száz hajót és száz hadat

Hoz, oh hon, ellened,

A gőgös Henrik az, ki rád

Hoz háborút, és hoz halált,

S bizik, hogy eltemet.

Föl Endre! Béla! föl magyar!

Pozsonyhoz kell a férfikar:

A vítt Pozsony remeg. -

S melyik magyar nem megy, ha kell:

Utánok a hon puszta hely:

Mind harcon termenek.

De a király bús, s Béla szól:

"Csaták miatt ha nyughatol

Oh ifju szép hazánk?

Teremt-e isten több magyart,

Mig a világ, mig napja tart,

Ha mink is elfogyánk?"

S fellázad a bú, a harag

Busult szivekben háborog,

Mint tenger és vihar;

Még inkább vért, hadat kiált

S hirért, hazáért száz halált

Kész halni a magyar.

Csak barna Kund nem háborog;

De bátor szíve feldobog,

Mint hegyben a tüzár;

"Halld, Béla, majd ha éj jövend

S a part fölé száll néma csend,

Ott Kund egy szóra vár."

Csekély a szó, köz a vitéz,

De úgy van mondva, oly merész,

Hogy nem lehet hazug.

Hős Béla parthoz tart legott,

Hol vészben a megcsapdosott

Dunának árja zúg.

Járása, mint a rémeké,

Éjfélileg le s fölfelé

Dobog magányosan;

S még semmi hang, még semmi jel:

Kund nem jő, távol és közel

A puszta szél rohan.

Ki az, ki a víz szörnyekint

A förgetegre föltekint

S meg habba öltözik?

Ki vagy te, aki jársz alatt

S ijeszted a futó halat,

Mely mélyeken lakik? -

Vésztűzben néha vízen át

Henriknek látni táborát,

S Pozsony kivillanik;

S ím a Dunából szirt gyanánt,

Egy ember kit mély árja hányt,

Sötéten felbukik.

"Hah Kund te vagy?" s még nem hiszi:

"Hah ember!" őt így kérdezi:

"Mi dolgod ott alant?"

"Hej Béla! víz hullámiban,

Míg rajta zúgó vész rohan,

Jó lenni ott alant."

Szól Kund - és ő az - "nézz oda,

Hol Henrik felriadt hada

Tolong a víz iránt!

Nézd, táborában mint remeg:

Hajóit e kar fúrta meg;

Hadd vesszen, aki bánt."

S villám tüzénél Béla néz,

Túlparton minden habba vész:

A zászlók hullanak,

Özön fut rajtok el vadon,

És száz hajón, és száz hadon

Hullámok omlanak.

Kund hol van? félreköltözött,

De olyat százezer között

Hős Béla feltalál.

S túl a mezőn, túl a hazán,

Fut, búsong Henrik vert hadán,

S Pozsony végvára áll.

Az Árpádok Pozsonyban alapították egyik első várispánságukat. A vár alatt gazdag település alakult ki és hamarosan élénk kereskedő-, kézműipari s különösen híres szőlőművelő várossá fejlődött. A középkorban a polgárság fele szőlőműveléssel, borkereskedéssel foglalkozott. A XIII. században német telepesek érkeztek Pozsonyba. Ez a tény, valamint Bécs közelsége végül is azzal a következménnyel járt, hogy Pozsony a XIX. századi kiegyezés koráig lényegében német jellegű város maradt annak ellenére, hogy **300 éven keresztül a magyar királyok koronázóvárosa és országgyűlések – a „pozsonyi diéták”** – színhelye volt. A bennszülött „kraxelhuberek” 1867 után fokozatosan helyt adtak a magyarságnak. 1918 után Pozsony lassankint szlovák többségűvé vált, a német lakosságot 1945 után pedig jóformán teljesen kitelepítették Németországba.

**Pozsony polgárai 1291-ben kapták első királyi kiváltságaikat.** Pár évre rá városfalakkal vétethette magát körül a város s a királyi vártól bizonyos mértékig független maradt. A középkori falaknak ma alig van nyoma, mindössze a Mihálykapu tornya s az alatta húzódó rövid várárok maradt meg. **1467-ben Mátyás király Pozsonyban alapította meg Közép-kelet-Európa egyik első egyetemét, az Academia Istropolitanát.** Sajnos ez az egyetem a nagy király halála után meg is szűnt, később is sokáig csak jogakadémia és katolikus szeminárium volt a felsőfokú pozsonyi tanintézet. Egyetem – **Erzsébet Egyetem néven** – **1914**-ben nyílt meg ismét, ez **1921-ben Budapestre, majd Pécsre költözött**. Az ugyanakkor alakult szlovák egyetem pedig ma Komensky (Comenius) nevét viseli.

A mohácsi csata után hosszú időn át **Pozsony volt Magyarország fővárosa (1531–1784). 1784-ben a főhivatalok átköltöztek Budára, az országgyűlés azonban – egészen 1848-ig – továbbra is Pozsonyban ülésezett.** Itt zajlottak le a híres reformkori országgyűlések, amelyekhez Kossuth, Széchenyi, Kölcsey, Wesselényi, Deák, Eötvös és a nemzeti újjáéledés más nagy alakjainak neve s működése fűződik. **A magyar királyokat 1563 óta a pozsonyi Szent Márton-templomban koronázták meg,** **az utolsó pozsonyi koronázás (V. Ferdinándé) 1835-ben történt.** Országgyűlést azonban tartottak Pozsonyban már az 1400-as évek első harmadában is ötször. 1683 júliusában – három napra – a törökkel együtt Thököly Imre foglalta el a várost. **1687**-ben a rendek itt **fogadták el a Habsburg-család örökös királyságát**, az **1722–23. évi** országgyűlésen pedig a Pragmatica sanctiót [**leányági örökösödés**]. Híres volt az **1741**. évi országgyűlés, az „**Életünket és vérünket**” [Vitam et sangvinem] felkiáltásról ismert pozsonyi diéta, amely **Mária Teréziának** a hadisegélyt szavazta meg a várban. [Osztrák örökösödési háború 1740–1748]

Pozsony fővárosi időszakához jelentékeny építkezések fűződnek, ez időben alakultak ki barokk elemei. A városi erődítéseket lebontották, Mária Terézia átépíttette a várat, ide költözött a helytartó, Albert szász-tescheni herceg és felesége, Krisztina főhercegnő, de építkeztek a főurak, a főpapok és a gazdag polgárok is. 1753-ban új országház épült, 1776-ban nyílt meg az új jogakadémia, a színház (német nyelvű Rendi Színház), **1780**-ban Pozsonyban alapította meg Ráth Mátyás az **első magyar hírlapot**, a **Magyar Hírmondót** és mellékletet, a **Pozsonyi Magyar Múzsát.** Pozsony művelődési, társadalmi és politikai vonatkozásban ekkor még Buda előtt járt, s gazdasági tekintetben is vezetett. A napóleoni háborúk idején 1805-ben és 1809-ben szállták meg a franciák Pozsonyt Napóleon vezérlete alatt. 1805-ben itt kötötték meg az ún. pozsonyi békét.

A 19. század első felében megerősödik a szlovák nemzeti mozgalom is Ludovít Stúr és Anton Bernolák példája nyomán. Különösen a katolikus papi szeminárium és az evangélikus líceum szlovák fiataljai vezetnek ezen a téren. A pozsonyi országgyűléseken Zólyom képviselője, Stúr harcolt a szlovák nemzeti érdekekért. Az első pozsonyi szlovák újság 1783-ban jelent meg Presspurkské Noviny (Pozsonyi Újság) címen, majd 1845-től kezdve a Slovenskie Národnie Noviny (Szlovák Nemzeti Újság) adott hangot a szlovákok társadalmi, irodalmi s politikai kérdéseinek.

**1847**. november 7-én nyitotta meg V. Ferdinánd **magyar nyelven** azt a korszakalkotó pozsonyi **országgyűlés**t, amely az 1848. évi szabadelvű törvényeket kivívta. **Az első felelős magyar minisztérium 1848. április 7-én a prímáspalotában alakult meg. 1848 augusztusában Béccsel megnyílt vasúti összeköttetése is.** (Esztergommal-Pesttel 1850-ben.) A szabadságharc vihara jórészt elkerülte a várost. A honvédség 1848. december közepéig volt ura Pozsonynak, **1849** júniusában pedig **Haynau** kezébe került a város, aki működését rögtön halálos ítéletekkel kezdte [Jeszenák János és Rázga Pál]. 1866-ban a poroszok a königrätzi csata után a város közelébe nyomultak, de az aznap kötött fegyverszünet (1866. július 22. olasz-porosz-osztrák háború) megállította őket. Ebben az időben Pozsonyt általában Bécs külvárosaként emlegették. A múlt század második fele a másodvirágzás kora volt a város számára. Felépültek az első nagyipari üzemek, s 1869-ben már munkássága is szervezkedni kezd, 1879-ben megjelenik az első pozsonyi munkásújság.

A 20. század elején Pozsony az egyik legjelentősebb ipari varos. Kábel-, gép-, dinamit-, gumi- és edénygyára, több textilüzeme, a gyerekek előtt különösen népszerű Stollwerck csokoládégyára, valamint gazdag élelmiszeripara Monarchia-szerte híres volt. 1890- ben megépült a dunai vasúti- és gyaloghíd, valamint a téli kikötő. 1850-ben 40 000, 1910-ben már 75 000 lakosa volt. Ma 475503-nél tart.

Az első világháború befejezése után Pozsony Szlovákia fővárosa lett, noha az osztrákok is igényt tartottak rá. Ettől kezdve minden tekintetben Szlovákia központjává vált, itt állítottak fel a társország közigazgatására külön minisztériumot. Megnőttek a peremkerületek, számos szomszédos községet Pozsonyba olvasztottak. Meg kellett küzdenie a központi fekvés hiányának minden hátrányával: Szlovákia délnyugati csücskében fekszik, s a kezdeti időkben mindössze egyetlen transzverzális vasútvonal – a Vág- völgyi – kötötte össze a köztársaság keleti részével, Kassával. Ennek ellenére mégis megmaradt vezető és irányító szerepe, bár időnként szóba került, hogy a központot esetleg Besztercebányára vagy Zsolnára helyezik. Vezető szerepe volt Pozsonynak a szlovákiai magyarság életében is, noha e tekintetben is elhangzottak bizonyos decentralizációs szándékok, különösen Kassa maradt a nagy versenytárs.

Pozsony ma székhelye a Szlovák Szocialista Köztársaság legfőbb politikai és közigazgatási szerveinek, a minisztériumoknak, a Nemzeti Tanácsnak. Pozsonyban van a Komensky Egyetem központja és csaknem mindegyik fakultása, a műszaki, építészeti, elektrotechnikai, kémiai, közgazdasági, képzőművészeti, zeneművészeti, iparművészeti, testnevelési főiskola, továbbá a katolikus és evangélikus teológiai főiskola, valamint számos kutatóintézet. Pozsony a székhelye a Szlovák Tudományos Akadémiának is. Kulturális intézményei közül meg kell említenünk a Szlovák Nemzeti Színházat, a Szlovák Filharmóniát, a Nemzeti Galériát, a Nemzeti Múzeumot, a rádió, a televízió, a könyvtári, a könyvkiadói és az országos sportközpontot. Ipari tekintetben Pozsony a centruma a szlovákiai kémiai iparnak, elsősorban a Slovnaft olajfinomító üzemnek, a műanyaggyártásnak, az agrokémiai és a gumigyártó iparnak. Élelmiszergyárai, gépgyárai, közszükségleti cikkeket gyártó üzemei vezető helyen állanak.

A sok hírneves ember közül, akik Pozsonyban születtek, meg kell említenünk néhányat, így például **Kempelen Farkast** (1734–1804), akinek nevét a **sakkozógép feltalálása** tette ugyan híressé, de ezt ő csak afféle játéknak tartotta. Kempelen a budai várpalota építésvezetője és schönbrunni szökőkútművek berendezője volt, s egy beszélőgépet is szerkesztett többek között. Itt született **Rómer Flóris Ferenc** (1815–1889) **régész**, a magyar művészettörténet s műemlékvédelem egyik úttörője; **Fadrusz János** (1858–1903) **szobrászművész**, **Zsigmondy Vilmos** (1821–1888) a világhírű **geológus**, a magyar artézi kutak első megalkotója. A Zsigmondy családnál volt kisiskolás korában Jókai cseregyermek. Őt német szóra küldték, a Zsigmondy gyerekek pedig Komáromban, Jókaiéknál tanultak magyarul. Pozsonyban született **Lóczy Lajos** (1849–1920) a világhírű **geológus**, földrajztudós, utazó, valamint az „**aradi tizenhárom”** egyike, **Aulich Lajos tábornok** (1792–1849). **Kisfaludy Sándor költő** is a pozsonyi gimnáziumban tanult, jogi tanulmányait is itt kezdte el. **Petőfi is több ízben megfordult Pozsonyban**. A líceumban tanult **Frantisek Palacky**, **Pável Safárik** és **Ján Kollár**. **Bartók Béla** is sokat tartózkodott itt, mivel édesanyja Pozsonyban volt tanárnő. Bartók Pozsonyban érettségizett, több hangversenyt adott itt, s ebben Mozart és Liszt Ferenc pozsonyi nyomát követte. Továbbá itt született **Brunszvik Teréz**, **az** **első magyar óvoda megszervezője,** és itt tanult **Erkel Ferenc zeneszerző**.

Mint pozsonyi érdekességet említjük meg, hogy a legújabb építkezések során televíziós torony épült a városban. **A tévétorony 192 m magas, 63 m magasan egy forgó kávéház** üvegablakából gyönyörködhetnek a látogatók a pozsonyi tájban. 1972 augusztusára elkészült a **különleges Duna-híd** a pozsonyi belváros és Pozsonyligetfalu között, amelyet csak egyetlen, ferde, parti pillér tart. A világ egyik legkülönlegesebb, műszakilag rendkívül érdekes hídja. A híd miatt a hídfő körüli városrészt lebontották.

## Séta a belvárosban - ajánlott sorrend

Az idő rövidsége miatt a látogatás a következő sorrendben ajánlott: 1. Dóm, 2. Prímási palota, 4. Mihálykapu!, 3. Városház tér!, 5. Grassalkovich-palota, 6. A Vár. sorszám szerint az A Arakpart folytatásában találjuk a propeller-hajóállomást, innen mehetünk át a szemközti partra, Petrzalkára (Pozsonyliget-falu) hajón. A hajóállomástól kelet felé haladva a Vajanského nábrezie-t (Vajansky rakpart) érjük el. Itt egy kis park közepén az 1944–45-ös harcokban elesett bolgár partizánok emlékművét látjuk. (F. David cseh művész alkotása.) A park végében áll a Szlovák Nemzeti Múzeum épülete, építette 1924–28 között Harminc Milán építőművész neoklasszicista stílusban. A Szlovák Nemzeti Múzeum gyűjteményei két helyen vannak elhelyezve: Pozsonyban és Turócszentmártonban. Pozsonyban a történelmi és természetrajzi anyagot látjuk. A múzeum mögött az Ipariskola épülete, amögött pedig az 1913-ban szecessziós stílusban tervezett egykori kaszárnya. Erről a helyről különösen megnyerő kilátásunk van a Dunára s a közeli Duna-hídra. Az eredeti hidat 1890-ben emelték; ezt a hitleri sereg 1945 áprilisában felrobbantotta, de még ugyanabban az évben újraépült. A hídon vasúti, villamos-, autó- és gyalogközlekedés van.

A Duna-híd közútja egy enyhe hajlattal a Sáfárikovo námestie-ra (Safárik tér) fut le. A tér nyugati oldalán látjuk a Komensky Egyetemet. (F. Kupka építész tervezése.) Eredetileg tőzsdeépületnek szánták, 1936-ban lett belőle egyetem. Jogtudományi, bölcsészeti, orvosi, gyógyszerészeti s természet-tudományi fakultása van. Az egyetem épülete előtti parkokban két díszkút áll, az épülettel szemben levőnek Kühmayer Rezső az alkotója (1914), az északabbra esőnek Bártfay Tibor (1955).

A park túlsó felén, a Dostojevského rád (Dosztojevszkij sor) 2. sz. alatt találjuk a Művészházat (Umelecká beseda). Kiállítási helyiség, állandóan változó kép- s szoborkiállításokkal.

A park keleti részén nyíló Sienkiewiczova ulicában érdekes épületcsoportot látunk: **a Szent Erzsébet-templomot, színezéséről: Kék-templomnak nevezik**, a plébánia épületét és a gimnáziumot, Lechner Ödönnek sajátos **magyaros-szecessziós stílusában** tervezett értékes alkotásai az első világháború előtti évekből. Ha Pozsony utcáit rójuk, számos Lechner - utánzattal is találkozunk.

Rövid, Duna-parti bemelegítő sétánkat itt végeztük s most ismét menjünk vissza a belvárosba. A templom homlokzatának vonalát követve haladjunk északi irányba az ulicamajd ennek nyugati folytatásában az ulica Fucikova-ba és ismét a Nemzeti Galéria szomszédságában bukkanunk ki a Roosevelt téren: Rooseveltovo námestie. A tér 2. sz. háza, a volt **Dessewffy-palota**, barokk stílusú. A térrel kapcsolatos Mostóvá ulice (Híd utca) keleti oldalán áll a **Városi Vigadó, (Redoute)** 1912–1914 között emelt neobarokk épülete.

**Valaha** itt állott a **városi magtár**. A téren pedig a Hildebrandt építész tervezte **egykori koronázási domb** emelkedett. **Ide lovagolt föl a megkoronázott király – legutoljára V. Ferdinand 1835-ben** –, hogy a négy világtáj felé suhintva kardjával tegyen királyi esküt az ország megvédésére. A koronázási dombot később elhordták, helyén állították fel **Fadrusz János remekbe készült Mária Terézia-szobor márvány kompozícióját, 1896-ban, amit 1921-ben csehszlovák légiósok szétvertek.**



A Redoute (Reduta) épületében van a Szlovák Filharmónia hangversenyemre, a Szín- és Zeneművészeti Főiskola, azonkívül külön színházterme is van az épületnek. Az épületben éttermet is találunk.

A Redoute homlokzata előtt elhaladva a hosszúkás, keskeny, rendkívül forgalmas és szép **Hviezdoslavovo námestie-re (Hviezdoslav tér)** érünk. Valaha **Sétatérnek** hívták. A XVIII. század végéig húzódott itt városárok. A múlt század elején betömték, ligetet ültettek helyébe, s ez lett a pozsonyiak kedves sétánya. **1776-ban itt épült a Rendi Színház**, majd a híres bécsi színháztervezők, Fellner és Helmer műveként az öreg színház helyébe a ma is álló, egykor Városi, ma **Szlovák Nemzeti Színház** készült el **1886**-ban. Ebben a színházban operai és balettelőadásokat tartanak. (Ezen kívül Pozsonyban még hat színház, egy bábszínház és egy revüszínház működik.) A színházépület előtt álló **Ganymedes-kút** Tilgner Viktor műve (**1888**); a térnek a Redoute Vígadó előtti részén J. Kostka **Győzelem** című **szobra** áll (**1850**), a tér közepén pedig a nagy költő, Hviezdoslav szobrát látjuk. (1937, J. Pospísil és J. Ihrisky műve.) Gyönyörködhetünk még a parkban egy **őzike- és nimfakútban** is, tervezte Rigele Alajos 1942-ben, készítette Kühmayer Vilmos szobrász. A tér déli oldalán áll a reprezentatív **Carlton Szálló** (1930), s vele szemben, a túlsó oldalon az **1756**-ban épült, egykori **Notre Dame kolostor** épülete áll. A tér 13. sz. épülete a Gsoma-palota, a 18. sz. ház a neobarokk **Pálffy-palota** ma Képzőművészeti Főiskola; a **17. sz. klasszicista palota a királyi helytartó székháza volt**; a 23. sz. ház az **Illésházy-palota** volt. A Carlton Szálló mellett (a tér 2. sz. háza) az egykori **Forgách-palota** áll. A tér nyugati sarkában, a Pauliny utca kiszögellésénél látjuk a pozsonyi születésű Johann Nepomuk **Hummel zeneszerző szobrá**t. Mozart tanítványa volt, Weimarban halt meg. Emlékművét Tilgner Viktor készítette 1887-ben.

A Nemzeti Színház homlokzata előtt fordulunk be az ulica Rybárská brána-ba (Halászkapu utca). Neve is jelzi, hogy középkori városkapu állott ezen a helyen, a halászok erre jártak le a Dunára. Ezen az utcán át kerülünk a történelmi városrészbe, a hangulatos kis terek, ódon utcák, patinás épületek világába. Ugyanakkor azonban igen élénk, modern üzletekkel telezsúfolt utcák is ezek. Mielőtt azonban a belvárosi utcák kusza hálózatába belépnénk – amely sokkal bonyolultabb, mint a pesti Belváros –, álljunk meg a Halászkapu utca első kereszteződésénél. Az **ulica Panska** 11. sz. épülete, a **Krisztus teste nevű kápolna**, amely már a **XIV. században** is állott és 1772-ben építették újjá. A 13. sz. ház az **Esterházy-palota (1743)**, gazdag díszítésű kapuboltozattal; a 15. sz. ház gróf **Balassa Pálé** volt, rokokó–klasszicista stílusú. A 27. sz. házat, az egykori **Keglevich palotát** reneszánsz házból építették át barokká 1730 körül. Beethoven itt hangversenyezett 1796-ban. Ma Állami Zenekonzervatórium. 1775-ben épült a gazdag homlokzatú **Csáky-palota**, az utca 33. sz. háza.

A Panska kapitány utcával szemben az ulica Laurinska elején állt egykor a Lőrinckapu, ezen keresztül vezetett az út a Csallóközbe. Valaha **ebben az utcában volt a Rendek Háza**, s a **XVIII. században egy csillagvizsgáló** is, ahol **Mikovinyi Sámuel** a neves **földrajztudós** **Bél Mátyás** társaságában vizsgálgatta az égboltozatot. Ebben az utcában két színház is van: a 11. sz. ház a Zenei Színház, a 24. számú pedig a Hviezdoslav Színház, a Nemzeti Színház drámai színpada. A Halász-kapu utca végén négyes utcakereszteződés: jobbra a Hlavné námesti balra a Zelená ulica (Zöldszoba utca), s folytatása a Sedlárská ulica (Nyerges utca). A Nyerges utcában voltak a nyergesek és szíjjártók műhelyei. A **Nyerges utca 2**. sz. ház hosszabbik része a Zöldszoba utcára nyílik, ez **Pozsony egyik legrégibb épülete,** alapja **gótikus**. Kívül is, belül is gótikus festmények díszítették, a színek közül a zöld szín uralkodott, innen a neve. (Eredeti neve német: Grünstübl.)

A házban üléseztek a középkorban a megyei nemesek. Később borozót rendeztek be termeiben, egy ideig színielőadásokat is tartottak benne. A ház oldalán levő dombormű 1775-ből való, amikor a házat átépítették; a mű a vendéglátást szimbolizálta. A kuruc háborúkat megelőző időkben a városi tanács is ülésezett itt, sok halálos ítéletet hozott. A vesztőhely nem volt messze: a szomszédos téren.

### Dóm

A Rudnayovo námestie-n (Rudnay téren) áll a Szent Márton-székesegyház. A teret Rudnay Sándor hercegprímásról (szül. Nyitraszentkeresztesen 1760-ban, meghalt Esztergomban 1831-ben) nevezték el. Ő helyezte vissza 1820. május 15-én az esztergomi hercegérseki székhelyet Nagyszombatból Esztergomba, ő kezdte építtetni az esztergomi bazilikát. Nemcsak magyar, hanem szlovák nyelvű hitszónoknak is kiváló volt.

A **Szent Márton-székesegyház** Pozsony legkiválóbb egyházi építészeti remeke, stílusa gótikus. **Eredetileg itt kezdték építeni 1221 után** a román stílusú Szent Megváltó-templomot, de ez 50 évvel később, a II. Ottokárral vívott háborúságok idején tönkrement. A mai dómot a XIV. század elején tervezték olyan három-hajós bazilikának, amelynek hajója egyforma magas. Ez a megoldás könnyebb is volt, amellett akusztikailag is előnyösebb lett. Mivel a templom a vársánc mellett állott, a tornyot a védő-árokban építették föl, így aztán egyúttal bástya is lett, őrtorony.

Idők folyamán oldalkápolnákat, új szentélyt építettek hozzá, **1520 táján a déli előcsarnokkal is bővítették**, ennélfogva lassankint elvesztette várvédő jelentőségét. Két évszázadig épült, az utolsó időkben reneszánsz elemek is vegyültek az eredeti gótikával. Építészek, kőfaragók, templomdíszítők számos nemzedéke dolgozott a templomon, elsősorban a bécsi Szent István-dóm építői és a prágai Peter Parler építész iskolájának tagjai. **1510-ben Bakócz Tamás érsek is toldatott új részeket a templomhoz.** Utolsónak, 1730 körül a barokk **Szent János-kápolna épült meg; szobrait, domborműveit az európai hírű Donner György** Rafael alkotta remekbe. Donner tíz évig működött Pozsonyban, munkálkodásának fénye messzire sugárzott. A **kanonoki stallumokon állatfigurák jelennek meg**. Különösen **bájos** az „anyai szeretet”, jobbra, elöl a **mackómama dédelgeti a bocsokat**. A sokszor alakítgatott dómépület mai, végleges formáját az 1895-iki restauráláskor kapta. Legújabb renoválása pedig tulajdonképen a 70-es években fejeződött be, 1951 óta tartott.

**A dóm tornya 85 m magas, neogótikus. Tetején 3x4 méteres kővánkosra helyezett, 3 mázsa súlyú, aranyozott magyar királyi korona csillog. Ez emlékeztet arra, hogy 1563–1830 között itt koronázták a magyar királyokat és királynékat.**

**A szentély falában, baloldalt**, márványtáblán vésték be az **uralkodók nevét: 11 királyét és 8 királynéét**. A sor I. Miksával kezdődik és V. Ferdinánddal ér véget. A dóm **eredeti gótikus** berendezéséből csak **három kép maradt fönn, a szentély déli falán láthatók.** Láthatjuk a bronz **keresztelőkutat (1403)** és az **1 méter magas szentségtartót (1517)**. A névadó **Szent Márton relikviáit a főoltár fölötti ezüstkoporsóban őrzik**. Donner számos műve között legkülönb a térdeplő **Esterházy érsek márványszobra és az ólomból készült Szent Márton-lovasszobor**. Az Kr. u. 316 körül Sabariában (Szombathely) született Tours-i Mártont, a gallokat keresztény hitre térítő püspököt a művész anakronisztikus módon **huszárcsákóval, zsinóros mentében, lovon ábrázolta. A Szent Anna-kápolna gótikus** stílusú, itt látható az Academia Istropolitana alkancellárjának, **Schömberg György prépostnak epitáfiuma** is (1470). A kápolna neogótikus oltárán remek **reneszánsz Pietában gyönyörködünk**. A dóm **kriptájában** érsekek, püspökök, a **Pálffy-család** tagjai nyugszanak, s itt van eltemetve **Pázmány Péter esztergomi érsek** is (1570–1637).

A **dóm előtti** Rudnay téren három mellszobor áll: a **Donner György Rafaelé** (1883), a **Liszt Ferencé** (1911) és a szlovák irodalmi nyelv megalapítójáé, A. **Bernoláké** (1933).

A dóm tere és a Jeszenyin rakpart (Jeseninovo nábrezie) között terül el a Rybné námestie (Hal tér). Itt árulták valaha a közeli Dunából kifogott halakat, később zöldséget és gombát. A tér helyén volt valaha a Vödrici kapu, a városi börtönnel. Itt állították föl 1713-ban a Szentháromság-szobrot is, egy pusztító pestisjárvány emlékére. Mellette Szent István és Szűz Mária szobra áll. A tér felső részén épült 1894-ben a keleti stílusú zsinagóga is.

Pozsonynak ez a része, a Vár alatti zegzugos, meredek utcák sora a város legódonabb, része volt. Ez volt az egykori zsidó negyed.

Tegyünk egy rövid sétát a múlt s a jelen találkozásának ez érdekes pontján, mielőtt felmennénk a Várba. A Hal-térről Vydrica ulicán (Vödric utca) menjünk el a Jeszenyin rakpartig. (A Vödric nevet egy kis patak is viseli, amely azonban nem itt, hanem 3 km-re nyugatnak torkollik a Dunába. A Kis- Kárpátokban ered.) A Vödricen sok ház épült a gótikus és a reneszánsz időkben, sziklafalba vájt pincékkel, a Dunára nyíló teraszos kertekkel. Itt volt a fegyvertár is, egyemeletes épülete ma még áll. Az itt levő térségben építette **Kempelen Farkas azt a vízvezetéket, amely rézcsöveken, alagúton át, friss vizű kútból vitte föl a Várba a vizet.** Az alagút ma is megvan. Továbbhaladva a part mellett a Zizkova ulica-ba (Zsizska utca) jutunk. Itt laktak a halászok, a hajósok, itt van a hajdani hajóscéh háza (1764), barokk épület (1. sz.). A hajósok horgonnyal ékesített céhháza közelében látjuk a Szentháromság-templomot (1738). Néhány erődítményszerű reneszánsz épületet fognak itt meghagyni, közülük különösen szép a Brámer-kúria. Az egykori sikátorok helyén ma már toronyházak emelkednek. A Duna-partnak ezt a szakaszát Váraljai rakpartnak (Podhradské nábrezie) ismerik. Nemcsak halászok, hajósok, hanem kiváló tímárok lakónegyede is volt ez a partszakasz. A Zsizska utcáról lépcsők vezetnek a váraljai domb alá, kanyarodjunk ezeken vissza. A lépcsősor neve érdekes: „A régi vízvezeték új lépcsői”. A lépcsők a Vízi-hegy (Vodnÿ vrch) nevű útban folytatódnak, majd a Zámocké schody-nál (Vár lépcső) érnek véget. Itt fogunk majd fölmenni a Várba.

A Vár lépcső 2. sz. házában, Záborszky mester műhelyében **másolta 1843-ban Petőfi az Országgyűlési Tudósításokat**. A lépcsőkről nyíló rövid utca neve Beblavy ulica. A Beblavy utca folytatása a rövid, megtört Mikulásská ulica (Miklós utca), itt áll az 1664-ben épült Szent Miklós-templom. Ma ez a pravoszlávok temploma. A Beblavÿ és a Miklós utca alatt húzódik a hosszú és széles Zidovská ulica (Zsidó utca) ide települtek 1590 táján a zsidók s ez volt évszázadokon át a zsidónegyed központja. Az utca legtöbb háza a XVIII. század végén épült, a várfalak mentén. A hatvanas években a feltöltött várárok megcsúszott s a Zsidó utca számos épülete összeroskadt. Néhány értékes műemlék szerencsére megmaradt. Elsősorban a reneszánsz ízlésű **Sigray-kúria (52. sz.)** és **„A Jó pásztorhoz” címzett sarokház**, a legszebb közép-európai rokokó épületek egyike. A középkorban s még utána is a Vár alatt általában a várat kiszolgáló személyzet lakott. A Szent Miklós-templomot is a várnép számára építtette egy Pálffy-grófnő. A keskeny lépcsős sikátorokon jutottak föl a Várba.

### 1.2.2. Prímási palota

Utunkat az idő rövidsége miatt a Prímási palota felé folytatjuk. **A pozsonyi Mayer cukrászda a Városház-tér sarkán található.** „Tudománya egyes kiváló süteményeiben és édességeiben messze felülmúlta akár a bécsi cukrászdáét”. A cukrászda helységei biedermeier bútoraikkal meghitt, kedves hangulatot árasztanak.

Ha az Óvárosháza udvarán keresztülmegyünk, egy kis térre, a Primacialne námestie-re (Prímás tér) jutunk ki. A tér bármilyen fontos tere is Pozsonynak, olyan kicsi, hogy sok várostérképen fel sem tüntetik. Az Orsolya (Ursulínská) és a Kalapos (Klobuénicka) utca kereszteződésénél találjuk.

Kempelen Farkas, a nagy ezermester **1760-ban** készítette el az utcai **faggyúlámpák** modelljét, ezek itt gyulladtak ki először, mint ahogy 1857. augusztus 23-án az **első gázlámpák** is. Ezek a tér vasoszlopain ma is megmaradtak. (Villanyvilágítást 1884-ben kapott Pozsony.)

A téren az Újvárosházát – a Városi Nemzeti Bizottság, NVMB, székházát – és vele szemben a barokk és klasszicista stílus átmeneti formáit mutató díszes **Prímáspalotát** látjuk. Az Újvárosháza 1949–52 között épült. A Prímás-palotát a régi középkori érseki palota helyén **1778–81 között Batthyány hercegprímás** építtette; tervezője Hefele Menyhért volt, aki később a szombathelyi püspöki palotát is tervezte. A francia klasszicizmus stílusában épült monumentális palota Pozsony egyik legjelentősebb építészeti remeke. A palota északi homlokzatán a XVI. század leghíresebb orvostudósának, a svájci származású Paracelsus Bombastusnak emléktáblája van, a tudós 1537. szeptember 29-én járt Pozsonyban.

A 1820-ig a Budáról Nagyszombatba átköltözött esztergomi **hercegprímások** pozsonyi **székhelye** volt. Ma reprezentációs és kiállítási célokra szolgál. Benne van elhelyezve a **Városi Képtár**. Dísztermében írták alá **1805-ben a Napóleon és I. Ferenc császár** között megkötött pozsonyi békét. Itt tartotta ülését 1848-ban az utolsó magyar rendi országgyűlés; 1848 telén itt volt Görgey tábornok főhadiszállása, majd 1849 nyarán Haynau tábornagy itt írta alá kegyetlen halálos ítéleteit, az aradi tizenhárom vértanúét is. A palota lépcsőcsarnoka igen díszes, az allegorikus szobrokat J. Messerschmidt pozsonyi művész faragta. A palota homlokzatán eredetileg A. F. **Maulbertsch allegorikus festménye** volt, a lekopott műalkotást 1959-ben E. Zmeták festőművész újította föl, mozaikkal rakta ki. A Prímás-palota **kápolnája** ovális alakú; kupoláját szintén Maulbertsch freskója díszíti: **„Szent László vizet fakaszt a sziklából”**. Az első emeleten van a **Tükör-terem**, térhatását a metszett tükrök erősen fokozzák. Innen nyílik a prímás egyik nagy reprezentációs helyisége, ebben láthatjuk a palota **világhírű gobelinjeit**. A nagyméretű faliszőnyegek **1630-ban készültek** az angliai Mortlake szövődében. Az angol királyi jeggyel, a fehér György-kereszttel megjelölt gobelinek Hero és Leander mitológiai szerelmének történetét örökítik meg. Eredeti tulajdonosuk Mazarin francia bíboros volt, később Batthyány prímás szerezte meg őket. A műremekek ma is ragyogó színekben pompáznak. A napóleoni háborúságok során a gobelinek fölé tapétát ragasztottak, hogy az átvonuló francia katonaságtól megmentsék a kincseket érő szőnyegeket. Ez a tény azonban feledésbe ment. 1900 táján Pozsony városa megvásárolta az épületet, és a restaurálás során kerültek elő ismét az elfeledett gobelinek. Az esztergomi érsekség vissza akarta perelni a gobelineket, azzal, hogy ezek nem szerepeltek az alkuban, de a bíróság Pozsony városának ítélte a műalkotásokat, mint a palota szerves tartozékait. Ha Napóleon megbízottja, Talleyrand herceg tudomást szerzett volna róluk, biztosan visszaviszi Párizsba. A palota udvarán szökőkutat látunk, Szt. György szobrával.

Az Ursulínská u1ica-bán (Orsolya utca) az **orsolya-apácák temploma 1640**-ben evangélikus templomnak épült, de 1672-ben az Orsolya rend kapta meg. Régi kolostorukban ma diákotthon van.

A már említett Klobucnicka ulica (Kalapos utca) neve is jelzi, hogy itt hosszú ideig a kalaposcéh tagjai dolgoztak (a Lakatos, a Nyerges és a többi, kézművesekről elnevezett utca jellege is a névnek felelt meg). A Kalapos utca 2. sz. épület udvarában áll Johann Nepomuk Hummel zeneszerző szülőháza. **Hummel 1778. november 14-én született**; Mozart tanítványa és Beethoven jóbarátja volt. Szülőházában **emlékmúzeumot** rendeztek be: látható a mester spinétje, hangversenyzongorája és több arcképe is. A Zámoénická ulica (Lakatos utca) végén a Michalská ulica (Mihálykapu utca) és a Bástová ulica (Bástya utca) keresztezésénél a Mihálykapuhoz érünk.

### 1.2.3. Mihálykapu

A Michalska ulica a belváros egyik legforgalmasabb s műemléki szempontból is a leggazdagabb utcája. A **Mihálykapu** az óváros **egyetlen megmaradt kapuja**, reávetve pillantásunkat, minden fővárosi nyüzsgés ellenére is megcsap a múlt levegője. Ma mar nem eredeti formájában látjuk, az **51 m magas gótikus alépítményű torony** a sok átépítés után barokk stílusú bronzkupolát kapott, a kupola **tetején Szent Mihály szobra** áll. Négy sarkán erkély, felső részének stílusa reneszánsz. Innen kiáltotta ki **1919. január 1-ig** a toronyőr az újévet. A torony öt emeletén Fegyvermúzeumot rendeztek be, a felső emeletekről ragyogó kilátás nyílik a városra. Ha a Mihálykapu előhídján átsétálunk, magunk alatt látjuk az eredeti várárkot; egykor csapóhíd vezetett rajta keresztül. Nyári olvasókertté alakították át, közepét vasrácsos, reneszánsz kút díszíti. A XVIII. században vándorszínészek is felléptek itt. **A hídon Szent Mihály és Nepomuki Szent János barokk szobra áll**. A hídon át a Húrban térre (Hurbanovo námestie) jutunk, ott állott egykor a Szt. Mihály-templom. A Mihálykapu és az előkapu között látjuk a **legrégibb pozsonyi gyógyszertárat**, a XIV. században alapított **Vörös Rák** nevű patikát. 1960 óta Gyógyszerészeti Múzeum. A Mihálykapu utca egyházi jellegű épülete, a **Szent Katalin-kápolna**, cisztercita eredetű, **1311**-ben épült. Homlokzatát a múlt században alakították át, a kápolna néhány gótikus részlete azonban ma is megvan. A Mihálykapu utca legjelentékenyebb épülete az **1. sz. 1753–56 között királyi építészeti kamarának** épült, G. B. Martinelli bécsi építész tervei szerint.

A XIX. század első felében **itt ülésezett a reformkori magyar országgyűlés, a pozsonyi diéta**. Ez volt Széchenyi, Deák, Kölcsey, Vörösmarty, Kossuth, Szalay László, Felsőbüki Nagy Pál s a többi nagyok, a szlovák képviselők közül Stúr és a Korpona városát képviselő szlovák Juraj Palkovic felszólalásainak, vitáinak színhelye. Az **épületben ma az Egyetemi Könyvtár** van elhelyezve.

Az utca 3. sz. háza a báró Jeszenák-palota; barokk; tervezője Fischer von Erlach. **A 7. sz. ház a Segner-kúria (1648, reneszánsz)**. **Itt született 1704-ben Johann Andreas Segner**, a híres Segner-keréknek, a modern turbinák elődjének feltalálója **(A róla elnevezett Segner-kereket a Debreceni Református Kollégium Múzeumában láthatjuk)**. (Elhunyt Halléban, 1777-ben.) A patrícius Segner-háznak különösen erkélye szép. Ezeken kívül még a **16., 20., 24. és a 25. sz. barokk polgárházak** érdemelnek figyelmet. Mind gótikus alapra épült.

A Mihálykapu utca közvetlen folytatása a Ventur ulica egy középkori olasz háztulajdonosról: Ventur utca. Az utca 3. sz. házát gróf **Erdődy** György építette **1770-ben. A 7. sz. házban a XV. századi pénzverde** működött, majd **1467-től a Mátyás király alapította egyetem, az Academia Istropolitana** székhelye volt. Akkor átépítették, udvarát fallal, árokkal övezték.

Az egyetem kancellárja Vitéz János, a humanista esztergomi érsek lett, alkancellárja Schömberg György pozsonyi prépost. A prépost a dóm kriptájában nyugszik. Európai hírű professzorok oktattak az egyetemen. 1918 után itt helyezték el a Munkásakadémiát.

Az utca **12. sz. palotája Pálffy Lipót marsallé volt**, 1747-ben épült. A ház falán emléktábla hirdeti, hogy hatéves korában itt hangversenyzett Mozart. A **Zichy-palota (13. sz.)** 1755-ből származik, a monumentális **Wittmann–Pauli-palota (15. sz.)** építési ideje pedig **1776**. Ebben az időben a császári birtokok főigazgatójának palotája volt.

A palota **helyén valaha a királyi kúria** épülete állott; kertjében szívesen időztek a Pozsonyba látogató magyar királyok, azaz osztrák császárok. Ebben az épületben született **Kempelen Farkas**, az ezermester, 1734. január 23-án. A kerti pavilonban tartotta **Liszt Ferenc első pozsonyi hangversenyét** (1820).

Ne sajnáljuk a fáradságot, és sétáljunk vissza a Mihálykapu - hoz, hogy a Mihálykapu utcától nyugatra eső festőikis utcákkal is megismerkedjünk. A Mihálykapu előtt forduljunk be a Bastóvá ulica (Bástya utca). Itt lakott valaha a városi hóhér. A Bástya utca derékszögben érinti a Klariská ulicát (Klarissza utca). Itt áll a **klarisszarendi apácák** egykori – gótikus, egyhajós – temploma és klastroma. **A templom tornya 34 m magas, gótikus remek, neve: Jagelló-torony.**

Már a XIII. században alakult itt ciszterci kolostor. Ezt később a klarissza apácák kapták. Az apácák 1541-ben a török előli félelmükben Nagyszombatba települtek át. Pozsonyi kolostoruk le is égett. Pázmány Péter 1640-ben újjáépíttette a kolostort s az apácákat visszaköltöztette Pozsonyba. A rend megszüntetése után 1782-tól kezdve egy ideig a nagyszombati egyetem működött az épületben, később itt kapott helyet a **katolikus főgimnázium.** Ebbe a gimnáziumba járt **Bartók Béla, itt is érettségizett**. Ezt emléktábla hirdeti az épület falán. Ma az épület a Pedagógiai Könyvtár székhelye.

A Klarisszák utcájából sétáljunk át a rövid Farská ulicán át (Plébánia utca) a hosszabb u1ica **Kapitulskaba (Káptalan utca**), amely már a dómhoz vezet. Az utca középső részén lépcsők irányítanak a Vár aljához. A Káptalan utca **a város egyik legrégibb utcája**, a vár egykori sáncárkával párhuzamos, legtöbb épülete egyházi rendeltetésű volt. Az utca **1. sz. házát Pázmány Péter építtette (1621–35) jezsuita kollégium számára.** 1850-ben itt nyitották meg a **jogakadémiát**; 1918 után a Komensky Egyetem jogi kara lett, 1925-ben a hittudományi kar kapott benne helyet. Sok híres jogászt adott ez a főiskola a közéletnek. A jezsuita kollégiummal szemben, a 2. sz. alatt látjuk az egykori prépostpalotát. Draskovits György építtette 1632-ben. Kertjében Rigele Alajos **1907-ben készült Szent Erzsébet-szobra** áll. Az **5. sz. ház neve Collegium Emericanum** volt, Lósy Imre hercegprímás építtette 1642-ben az olasz Rava-fivérek tervei szerint, papnevelde céljára. A **Káptalan utca 10. sz**. háza Pozsony **igen régi épülete,** gótikus. Vele szemben látjuk az **Esterházyak palotáját.** (Reneszánsz és barokk.) **A 15. sz. ház** neve a **„kisprépost udvar”** volt, ez Pozsony **legöregebb háza, a XIII. század** közepén épült.

### 1.2.4. Városház tér

A Zelená ulica (Zöldszoba utca) 1. sz. ház udvarán barokk szökőkutat látunk. A Hlavné námesti (Városház tér) **Pozsony legszebb s legrégibb tere.** (Pozsony április 4-én ünnepli felszabadulását, mint mi.) Itt tartották a vásárokat, a népgyűléseket, itt végezték ki a bűnösöket s a kevésbé bűnösöket. A tér közepén áll a II. Miksa császár s király parancsára épült művészi **Roland-kút (1572**). Alkotója Andreas Luthringer volt. Roland vitéz a város fennhatóságát jelképezte, a kutat azonban nemcsak szomjúság oltására csináltatta az uralkodó, hanem tűzoltásra is, mivel koronázása napján hatalmas tűz tört ki Pozsonyban. A teret a régi gazdag pozsonyi polgárok hazai szegélyezik, legtöbbjük a XVIII. században épült. Mindegyik épület – akárcsak a **belváros legtöbb háza – műemléki védelem alatt áll.** Mind közül kimagaslik az **Óvárosháza**. Legrégibb része gótikus stílusú, a XV. századból származik. Eredetileg a híres Jakab bíró háza volt, később alakították át s bővítettek ki a városi magisztrátus székházává. Az épület legfiatalabb része a barokk vonalú torony, mert a középkori őrtorony egy 1590-es földrengéskor összedőlt.

**Az udvaron 1581-ben épült reneszánsz stílusú árkádos loggiákat** és címerpajzsos, félkörös attikát látunk. Ez a szép udvar tavasszal s nyáron kamarazene-hangversenyek színhelye. A **kapualjban látható Anjou-címer** annak jele, hogy Jakab városbíró felesége rokonságban állott az Anjoukkal. A palota keleti és déli szárnyát 1912- ben építették át neogótikus és neoreneszánsz stílusban. Az épületben s a hozzákapcsolt egykori **Unger- és Apponyi-palotában** van elhelyezve az **1868-**ban alapított **Városi Múzeum**. (Az Unger-palota **homlokzati szobra Szt. Lászlót** ábrázolja.) A nyugati szárny első emeletén reprezentációs helyiségek vannak, a védelmi célokat szolgált toronyban pedig egykor kápolna volt, melyet a XVI. században **városi pénztárrá** alakítottak át. A **tizenkét zárás vasajtók** ebből az időből származnak. A kápolna mellett van a XV. században épült, később átalakított s újraburkolt tanácsterem, a tanácsterem mögött pedig az egykori városi bíróság terme. Ez barokk díszítésű. Az igazságszolgáltatást allegorizáló freskókat Drentwett Jónás augsburgi festő készítette, a faburkolat pedig olasz munka. A bírósági terem melletti szoba a várakozó polgárok helyisége volt, a „közszoba” ; mai faldíszítését pompeji freskók mintájára Engel Ede festette 1868-ban. A múzeumban régészeti anyag, várostörténeti, munkásmozgalmi gyűjtemény, valamint a pozsonyi szőlőművelésre és a feudális kor ítélkezésére vonatkozó kiállítás látható.

Az Hlavné námesti 4. sz. kétemeletes palotája a báró **Jeszenák-palota, az 1720**-as évekből való; a 7. sz. ház az **Esterházy-palota** (1762). 1847-ben itt lakott A. G. Rubinstein, a híres orosz zongoraművész és zeneszerző. A ház ma a Közélelmezési Kutatóintézeté. Az Óvárosháza tere a kicsinyke Dibrov (ejtsd: Gyibrov) térhez: Dibrovo námestie-hez csatlakozik. A tér eredetileg: Frantiskánsky namesti (Ferenciek tere) volt. Két egyházi műemléket láthatunk itt. **A ferencesek templomát 1290**-ben építtette **IV. (Kun) László** király, II. Premysl Ottokáron aratott **morvamezei győzelme** hálájaként. (Aligha sejtette, hogy ezzel a Habsburgok felemelkedését segítette elő.) A templom mellé kolostort is emeltetett.

Az eredeti építményből csak az 1380-ban befejezett Szent János-kápolna és a szentély maradt meg. A párizsi Saint-Chapelle-hez hasonló kápolna ma Szlovákia egyik legszebb gótikus remeke. A templom Krisztus-szobra 1410-ből való. À hatélű templomtornyot is 1410-ben kezdték építeni, de csak 1895-ben fejezték be végleg. A még régebbi tornyot a ligetfalusi parkba vitték, ma kis csarnoképületként szolgál. A ferencesek templomának homlokzata s berendezése barokk.

A téren álló másik templom neve **Szent Szalvátor-**(Megváltó) templom. Az evangélikusok kezdték építeni 1636-ban – tornya ezért nincs – de a katolikusok fejezték be 1638-ban, 1672-ben a jezsuiták kapták meg. Különös műremek a **templom domborműves szószéke**, amely a Donner-iskolából került ki. A tér 7. sz. háza, gótikus, ma borozó van benne; a 8. sz. ház, az egykori gróf **Mirbach-palota** **1770-ben** készült el. M. Höllrieger volt a tervezője, s az épület Pozsony l**egszebb barokk építményei** közé tartozik. Ma a Szlovák Képzőművészek Szövetségének székháza. A **téren álló** egyik szobormű **Rómer Flórist**, a kiváló **régész**t ábrázolja (Strobl Alajos műve, 1907). A jezsuita templom előtt dr. Alois Kolisek (1868–1931) zenetanár szobra látható (J. Pospísil műve, 1933). A téren még egy **barokk oszlop** is van (**1675**), **I. Lipót állította egy törökökön aratott győzelme emlékéül**.

### 1.2.5. Grassalkovich-palota

Ha a Slavínról lesétálunk, lépéseinket ismét a Palisády ulica (Védcölöp utca) felé irányítsuk. A **Palisády 60. sz. alatt van a magyar főkonzulátus.** A Palisády 67. sz. alatt találjuk a rég időtől népszerű, volt **Stefánia kávéházat** – ma Stefánka borozót; cigányzene szól benne esténként. A Palisády és a Stefánik (Stefánikova ulica) utca sarkán a Hodzavára érünk. Igazi, nagyméretű műemlék fogad a Béke téren: színes park közepén áll Pozsony egyik **legszebb palotája, az 1762-ben épült Grassalkovich-palota.** Tervezte Mayerhofer András.

Nagyobb, mint a gödöllői vagy a hatvani palota. A szegény diákból, kamarai ügyészből, hercegi család alapítójává emelkedett Grassalkovich Antal ide építtette legnagyobb palotáját. Belseje gazdag szobrászati kiképzésű; kétágú lépcsősora igen művészi, hatásosak a stukkós dísztermek is.

A Hodzava 3. sz. alatt van a CSEMADOK országos központja. Az Úttörőház parkjával szemben az ulica Obrancov mieru (Békevédők utcája) 21/a sz. alatt egy neorokokó épületben van a Lenin Múzeum. Ha továbbmegyünk az úton a Namesti Franza Lista-ra jutunk. Itt áll a **főpályaudvar** (Hlavné stanica). A főpályaudvar előtt 4 villamos, 2 troli és 2 helyi autóbuszvégállomás van.

Ha a Hodzova térről, a **Grassalkovich-palota jobb szárnya mellett** a Bánskobystrická ulica-n (Besztercebányai úton) megyünk tovább, **egy másik jelentős barokk palotához jutunk, az esztergomi érsekek egykori nyári rezidenciájához.** A háromszárnyú, díszudvaros palota **1761–65** között épült, ma a Szlovák Nemzeti Tanács (SNR) székhelye. A palota körüli Puskin-park nyilvános.

A Szlovák Nemzeti Tanács palotája a hatalmas Gottwaldovo námestie (Gottwald tér) felé néz. A tér 1. sz. épülete a **Postapalota** (1945–49), amelyben a főpostán kívül más központi hivatalok és szervezetek is helyet foglalnak. A tér 2. sz. épülete az 1947–50 között épült Műszaki Főiskola. Tizenkét jeles szobrászművész díszítette domborművekkel a homlokzatot. A Műszaki Főiskola épületeitől délre a kis Kollárovo námestie (Kollár tér) nyílik, itt található az Új Színpad (Nova Scéna) a 20. számú háztömbben.

A Béke térről (Mierové námestie) induljunk a belváros felé. **Az utca neve, amely pontosan a Mihálykapunak visz**, ismét középkori időket idéz: **Suché myto (Szárazvám)**. A Panenská ulice (Apácapálya utca) és a Konventná ulica (Konvent utca) között van a Városi Művelődési Ház (Mestsky dóm osvety). A Konvent utca 13. számú kétemeletes épülete a volt **evangélikus** líceum; **1855**-ben épült empire stílusban.

Az épület falán emléktábla hirdeti, milyen híres emberek tanultak a líceumban: többek között L. Stúr, F. Palacky, P. Safárik, J. Kollár és mások. **Itt tanult** 1835–37 között **Jókai Mór** is, de ő még a régi, 1783-ból származó líceum lépcsőit koptatta. Jókai a szomszédos Veterná ulica (Szél utca) 10. sz. **alatt lakott a Zsigmondy családnál.** Az író a „Mire megvénülünk” című regényébe foglalta pozsonyi élményeit.

Ebben az utcában áll az **evangélikus nagytemplom** is, amelyet 1774 és 1776 között egy régebbi fatemplom helyére építettek. A nagytemplom mellett látjuk az ugyanabban az időben épült kisebbik evangélikus templomot is. (Mindkettő Walch Mátyás műve.)

E szűk kis utcák köveit rótta **Kisfaludy Károly** is, mikor 1816-ban néhány hónapig a Kecskekapunál (Kozia brána) lakott. A Szárazvám egyik keletre nyíló utcájában, a **Vysoká ulica** (Magas út) **3. sz. házában lakott Petőfi 1843-ban.** A Szárazvám a Hurbanovo námestie-be torkollik. Ettől nyugatra van az Oktobrové námestie (Október tér). A tér 12. sz. épülete a volt vármegyeháza – egykor trinitárius kolostor, amelyet 1844-ben Hild József épített át –, ma is hivatalos célokat szolgál. Valódi műremek a téren a **Szentháromság templom (1717–27).** Két befejezetlen, mégis harmonikus hatású tornya uralkodik a környéken. Homlokzata nyitott, félovális alakú. A kupolás templomot Galli Bibieno tervezte. Belső berendezése neves barokk szobrászok s festők műve. A Mária-oltár Donner-hatásról tanúskodik. Ez a templom lett a Szent Mihály-templom „utóda”. Az Október térről nyíló Kapuéinská ulica (Kapucinus utca) folytatása a Vár utca (Zámocká ulica). A **kapucinus templomot s kolostort 1708–17** között építették, 1861-ben neoromán külsőt kapott.

A Hurbán tértől keletre van a námestie S N P (Slovenského narodného povstania – Szlovák Nemzeti Felkelés tere). Északi részén találjuk az **irgalmasok 1723–28** között épült barokk **templomát (oltárképe remekmű**, M. Speer alkotása). Mellette látjuk a régi kolostort, a kórházat és az empire berendezésű patikát. **A kolostor falában a napóleoni sereg egy ágyúgolyója** is (1809) látható. A kolostorral szemben van a régi Tátra Bank épülete (1922), a Televízió stúdiói kaptak benne helyet. **A téren áll az 1913-ban épült neoromán református templom**, a Városi Népkönyvtár központi épülete, a régi főposta, valamint a Járási Nemzeti Tanács (ONV) székháza. Alig néhány lépés még a téren és Pozsony legforgalmasabb pontján állunk, a **Manderla-ház előtt. A 11 emeletes ház volt Pozsony első magasépülete**, 1935-ben építtette egy Manderla nevű kereskedő, hentes és mészáros. A magasház mellett épült föl a **vásárcsarnok** (1910), vele szemben a Szövetkezetek Központja (1935); itt áll az Állami Takarékpénztár (Státna Sporitelna) és a Szlovák Nemzeti Bank (Státna banka slovenská) modern palotája is. A tér pénzügyi, kereskedelmi, forgalmi, hivatali központ egyben.

A Manderla-ház elől egy fontos út vezet keletnek: a Dunajská ulica (Duna utca). Az utca elején állott hajdan a Duna-kapu. Valamikor a Duna egyik mellékága folyt erre. Az utca 33. sz. háza a volt leánygimnázium, ma magyar alapfokú és középiskola van benne. Értékes épület a 48. sz. Munkásotthon, (1921) és az 1895-ben épült Nyomdászház (55. sz.). Az utca barokk épülete a Viczay bárók kastélya. A Duna utca a Szent András-temetőbe torkollik.

**Pozsony keleti peremén** járván, itt említjük meg, hogy a főpályaudvaron kívül még egy fontos **vasúti állomása** van a szlovák fővárosnak: az Újvárosban a Bratislava-Nové Mesto (Pozsony-újváros) vasútállomás. A Csallóköz felől (Komárom– Dunaszerdahely–Somorja) érkeznek ide a vonatok, de természetesen a főpályaudvar a végállomásuk. A belvárossal a 6-os villamos és a 38-as autóbusz köti össze.

A Manderla-ház előtti Kamenné námestieről északkelet felé vezet az ulica Ceskoslovenskej armády (Csehszlovák hadsereg útja). Különösen az utca bal oldalán találkozunk értékes műemlékekkel. Elsőül a kórháztemplomot látjuk, amely 1830-ban épült empire stílusban, főoltárán Lüttendorf festőművész Szent László-képe van. (Ezen a helyen ugyanis már a **középkorban is állott egy Szent Lászlóról elnevezett városi ispotály**.) A templom melletti épület ma is Városi Kórház. Néhány lépéssel följebb a **Szent Erzsébet-templom** és a hajdan hozzátartozó kórház emelkedik. A templom s az apácakolostor az óváros egyik legszebb barokk műemléke.

A **mai templom** – amelynek már **1400-ban is volt elődje** – **1739–42** között épült a bécsi F. A. Pilgram mester tervei szerint. Bolthajtását P. Troger freskói díszítik (1742), a templom homlokzatán **Szent László és Árpád-házi Szent Erzsébet szobra** áll (Donner-iskola). Az oltárképeket Fr. X. Palka festette.

Az utca 36. sz. háza is emberbaráti célokat szolgált: 1720-ban szegény- s árvaháznak épült. Az 52. sz. ház Pozsony egyik igen szép barokk palotája, az **Aspremont hercegi palota**. **1670**-ben épült I. Thalherr tervezésében. Francia park veszi körül. Az épület ma az orvoskari dékáni hivatalé. Szemben vele az Állami Kórház épülete van (1864). Az egész parkot, amely itt elterül, **Medikus-park**nak (Medická záhrada) nevezik. Továbbhaladva keresztezzük a széles Miczkiewicz utcát, az Amerikai teret (Americká námestie), majd a Szovjet térre (Sovietske námestie) jutunk. Ez a táj már a Virágvölgy (Blumenthal), egyike Pozsony legrégibb peremterületeinek; ezen át vezettek az utak Nyitra és a Csallóköz felé. A nagyméretű virágvölgyi templom neoromán stílusban 1888-ban épült a pozsonyi híres építőművész, M. Rumpelmayer tervei szerint. Ezen a téren áll a modern Avion-ház is.

Már 1920 után rögtön nagy építkezés kezdődött Pozsonyban, főleg a város belterületén. 1945 után azonban szinte egyik napról a másikra nőttek ki a földből a nagyméretű lakótelepek a város szélein is. Manderla toronyháza már nem az egyedüli. És nem csupán a peremvárosok növekednek, hanem megújul Pozsony belterülete is. **1945 óta nyolc peremfalut csatoltak Pozsonyhoz, így lett 12 kerülete.**

Ha az új Pozsonyt is ismerni óhajtjuk az ulica Februárového vítazstva (Februári győzelem utcája) lakótelepe felé menjünk a Hodzováról északi irányban. Így a Hostini és Krasúani lakótelepeken át a Kísérleti Lakótelepekhez jutunk.

Ha a Steiner Gábor utcán át indulunk – ugyancsak kelet felé –, a Vajnorská ulicán (Vajnori út) érjük el Pozsony új sportnegyedét.

A Záhradnická ulicán (Kertész utca) elindulva az „Ötszáz lakásos” lakótelepet, a Kassai utcai, a Miletics utcai új lakótelepet, a Rózsavölgyben (Ruzová dolina), a Travniky (Pázsitos) környékén és a Strkovecen (Kavicsos) épült lakótelepet, valamint az Ostredok (Lövölde) és a Posen peremterület lakótelepeit tekinthetjük meg. Legnagyobb a Kavicsos, amely nemrégiben még holt Duna-meder volt, s ma 15 000 lakost befogadó új városrész.

### 1.2.6. A Vár

A Vár hatalmas, négyszögű, négytornyú tömbje magasan emelkedik a város fölé. A néhány évvel ezelőtt készült képeken még csonka tornyokat láttunk, az újabb restaurálás során azon-ban mind a négy torony sisakot kapott. A régi sisakok 1811-ben égtek le. A hatalmas udvarokat körülvevő épület közelről is olyan lenyűgöző hatást kelt, akárcsak messziről. A várbástyák, mellvédek felől nagyszerű kilátás nyílik Hainburg, Dévény, a Lajta-hegység, a Dunántúl, a Kis-Kárpátok és a Csallóköz irányába s természetesen, az alant nyüzsgő fővárosra is.

Mai formájában sok évszázad alatt alakult ki a pozsonyi Vár. A **kelta kori** erődítményeket az ószláv időkben építették tovább, majd a **régi föld- és favárat** az Árpádok idejében alakították át **kővárrá**. A tatárjáráskor már állott, nem tudták bevenni, mint ahogy később a husziták sem. Alakított a váron Csák Máté (a vár 1358-as állapotát a Bécsi Képes Krónika egyik miniatúrája örökítette meg), **Luxemburgi Zsigmond**, majd **Mátyás király**. Mátyás idejében kapta **négyszögű** alaprajzát az egyre növekvő **erődítmény**. Akkoriban a **nyugat felől várható** osztrák, cseh s bajor **betörések ellen** erősítették meg a várat. Mátyás korából való a várfalak nagy része s néhány bástya, elsősorban a Luginsland-bástya (amelyet gyalogszerrel való felmenetelünk alkalmával először pillantunk meg). **A vár kútját 1436-ban Rozgonyi István várkapitány ásatta.** A török közeledésének hírére I. Ferdinánd 1561-ben olasz várépítőkkel alakíttatta át a várat. 1620–22 között Bethlen Gábor tartotta birtokában, majd a harcok folyamán megrongálódott erősséget **Pálffy Pál főispán építtette át alaposan a XVII. század első felében.** Ekkor húzták fel a harmadik emeletet is. Az utolsó nagyobb arányú átépítést **Mária Terézia** rendelte el, s ez **1761–66** között meg is történt. Ekkor már nem erődítményt, hanem **díszes királyi székhelyet** és Albert helytartó főhercegnek külön palotát építettek. Az eredetileg gótikus stílusban épült vár később reneszánszba ment át, végül teljes mértékben barokkosították. Ma ebben az alakjában látjuk. Képtárat, lovardát, labdaházat, reprezentációs termeket, testőrkaszárnyát, díszudvart kapott. Mint **nádori székhelyen**, itt voltak elhelyezve a **központi hatóságok**, a délnyugati toronyban, a Korona-toronyban pedig **őrizték a koronát a koronaékszerekkel.** Mikor **II. József Szász Albert** helytartót Hollandiába helyezte, a **vár műkincseit, képgyűjteményét, drága bútorait, díszes berendezését Bécsbe szállítottak. Ebből** a képgyűjteményből **lett a híres bécsi Albertinum.** Az épületben egyideig papnevelő intézet működött, majd **kaszárnya** lett. **1811-ben** gondatlan katonák vigyázatlansága folytán tűz ütött ki a várban, s egy májusi napon az egész **leégett**. Egy épületszárny maradt csak meg, ebben a **második világháborúig** továbbra is **kaszárnya** volt elhelyezve.

A szlovák állam nagyarányú beruházással, sok milliós költséggel teljesen restauráltatta a várat. A varudvaron szabadtéri színpadot állítottak föl, a testőrkaszárnya épületeben vendéglő, borozó, turistaszállás létesült, maga a vár belseje pedig múzeum, képtár, kiállítási helyiségek számára épült át. Itt van a Szlovák Nemzeti Tanács reprezentációs épülete s a **Szlovák Nemzeti Múzeum** történeti tárának egy része is.

A várpalota három belső portálján keresztül három ovalis alaprajzú barokk előcsarnokba jutunk, majd árkádos folyosón át a belső várudvarba léphetünk. Láthatjuk a lovagtermet, a kápolnát s a már restaurált termeket.

A vár belseje, belépőjeggyel, megtekinthető (hétfő kivételével).

A BELVÁROSON KÍVÜL

Pozsony legismertebb kilátóhelye, a **Slavín-magaslat.** Ezen a dombon áll a szovjet felszabadítók **impozáns emlékműve,** szomszédságában 6400 szovjet katona es 221 tiszt temetőjével. A nagyméretű emlékmű teraszáról pompásan ellátunk a széles környékre is. Az építmény győzelmi oszlopa alatt nagyméretű szertartástermet építettek. A Slavín dicsőséget jelent.

A Slavín környéke tele van kertes villasorokkal, nyaralókkal, helyenként lépcsők vezetnek le a városba. Északra tőle a Kálváriahegy emelkedik, a Kálvária mögött pedig a pozsonyiak egyik népszerű kirándulóhelye, a szintén szép kilátással kecsegtető Zerge-hegy (Kamzík, 440 m). Lényegében ez a Kis-Kárpátok legdélibb kiemelkedése. A Slavíntól délre, a Dunáig húzódó városrész neve Óváros (Staré mesto); a hegy északnyugati lejtője az Erdei parkra (Horsky park) tekint.

## Pozsony magyar irodalmi helynevei

Forrás: Erős Zoltán: Magyar irodalmi helynevek A-tól Z-ig Bp., 2012.

A városhoz a magyar történelmi múltból adódóan számos művelődéstörténeti és irodalmi emlékünk fűződik. Mátyás király 1467. július 20-án Academia Istropolitana néven alapított egyetemet Pozsonyban. Első vezetője Vitéz János volt. Háromszáz évig itt koronázták a magyar királyokat, 1531-től 1783-ig az ország fővárosa volt. Pozsonyban tartották 1802-től 1848-ig a magyar országgyűléseket. A reformkori magyar országgyűlések színhelye volt a Mihály-kapu közelében lévő Michalska u. 1. sz. (ma egyetemi könyvtár); az országgyűléseken számos költőnk, írónk részt vett.

Balassi Bálint 1572-ben, apjával együtt részt vett Rudolf király koronázási ünnepségén, és eljárta híres juhásztáncát.

Pázmány Péter munkásságának jelentős része Pozsonyhoz kapcsolódik. Itt jelent meg több munkája mellett 1613-ban az Isteni igazságra vezérlő kalauz c. főműve. Pozsonyban halt meg 1637. március 19-én, sírja a Szent Márton-székesegyházban található.

Zrínyi Miklós 1655. március 12-től július 1-jéig részt vett a pozsonyi országgyűlésen. A költő és hadvezér pozsonyi palotájában lakott ezen idő alatt. Itt látogatta meg naponta a naplóíró Rákóczi László, aki Zrínyi Miklós pozsonyi napjairól eleven leírásokkal tudósít naplójában.

Amadé László költőnek bár a közeli Felbáron (Hony Bar) volt a kastélya és birtoka, de igazán pozsonyi szalonokban volt otthon. 1750-től az udvari kamara tanácsosa volt Pozsonyban.

Rát Mátyás itt indította meg 1780. január 1-jén az első magyar nyelvű hírlapot, a Magyar Hírmondót, melyet három éven át szerkesztett, s javarészt maga is írt. 1783-ban Győrbe költözött, ahol lelkész lett. Az újság 1788-ban szűnt meg.

Csokonai Vitéz Mihály 1796 őszén, az országgyűlés megnyitása után Pozsonyba jött, hogy a főurak, nemesek között mecénást keressen verseinek kiadásához. November 1-jén Diétái Magyar Múzsa címmel hetilapot indított, és verseit benne tette közzé. Többek között itt jelentek meg Az estve, Zsugori uram, A kevély és A nyár című költeményei. A kiadvány - bár tizenegy szám után megszűnt – irodalomtörténeti jelentőségű.

Kölcsey Ferenc részt vett az 1832–1836. évi pozsonyi első reformországgyűlésen Szatmár megye követeként. Mint az alsótábla ellenzékének vezére, több alkalommal felszólalt a magyar nyelv ügyében, a szólás- és vallásszabadság védelmében. Beszédei a magyar szónoklat remekei. A Magyar u. 495. sz. alatt (ma Obschodná u. 34.) szállt meg. Itt kezdte el írni 1832. december 11-én diétái naplóját, amelyben 1833. augusztus 19-ig valamennyi fontos eseményt följegyzett. Ugyancsak e helyen írta meg végrendeletét s 1833-ban

**Emléklapra** c. epigrammáját.

Négy szócskát üzenek, vésd jól kebeledbe, s fiadnak  
Hagyd örökűl ha kihúnysz: A HAZA MINDEN ELŐTT.

Jókai Mór 1835 és 1837 között az egykori evangélikus líceum tanulója volt. Cseregyerekként Zsigmondy Sámueléknél lakott a Szél u. (Veterán u.) 10. sz. házban. A pozsonyi éveket a Mire megvénülünk c. regényébe szőtte bele. Pozsony a színhelye az Egy magyar nábob c. művének is.

Kossuth Lajos zempléni követként kiadta kézzel írott hírlapját, az Országgyűlési Tudósításokat. Az országgyűlési ifjak másolták le a kívánt példányszámban. A Három zöld fához címzett fogadó (ma Carlton Szálló van a helyén) erkélyéről jelentette be Kossuth Batthyány Lajossal együtt Pozsony népének 1848. március 17-én, hogy a császár jóváhagyta a jobbágyság eltörléséről hozott törvényeket és a magyar alkotmányt.

Petőfi Sándor először 1840 januárjában járt Pozsonyban. Sopronból ruccant át, ahol a Gollner-féle gyalogezredben szolgált önkéntes közlegényként. Itt írta január 21-én Búcsú című versét. Második pozsonyi útjának dátuma: 1841. március 25. Ekkor érkezett (hét nap alatt) Pápáról a városba. Az egykori Magas út 3. sz. házban lakott a volt aszódi diáktársaknál. Április 8-án hagyta el Pozsonyt. Innen Győrbe, majd onnan Pestre, illetve Dunavecsére ment. 1841 szeptemberében újra itt tartózkodott Petőfi (egy 17 költeményt tartalmazó füzetet szeretett volna megjelentetni Lant versei címmel Wigand Ottó könyvárusnál). Ekkor október közepéig időzött a városban. Ez idő alatt írta többek között a Fürge méh és az Erdő szélén c. verseit. Negyedszer 1843. május 12-én, a május 14-re összehívott országgyűlés alkalmából érkezett Pozsonyba. A költő munkát kapott az Országgyűlési Tudósításokat másoló irodában, ahol ívenként 20 garast keresett. Rendszeresen látogatta a Prímáspalotában zajló országgyűlési üléseket, és tagja lett Fekete Gábor színtársulatának. Itt alkotta meg a Távolból (amely június 15-én jelent meg az Athenaeumban), Az én mátkám és a Ki vagyok én? c. költeményeket. Június 27-én hagyta el Pozsonyt. Utolsó találkozása a várossal 1848. március 25-én történt. A Pilvax-beli forradalmi ifjak küldöttséget menesztettek Pozsonyba, hogy sürgessék az itt ülésező kormányt: lépjen fel nagyobb eréllyel Béccsel szemben. A küldöttség tagjai voltak: Petőfi Sándor, Vasvári Pál, Degré Alajos, Lisznyai Kálmán és Vas Gereben. A megérkezés estéjén a Három zöldfához címzett fogadóban pozsonyi barátai vacsorát adtak a költő tiszteletére. Itt is el kellett szavalnia a Nemzeti dalt. (Sőt még el is énekelte a társaság, Egresssy Béni négy nappal korábbi megzenésítésében!) A küldöttség március 8-án indult vissza Pestre.

A belvárosi Medikus-kertben 2003. március 15-én avatták fel Radnai Béla - Fadrusz János tanítványa - 1911-ben készített és a Városi Színház szomszédságában lévő Sétatéren felállított, de onnan 1921-ben eltávolított és időközben többször is megrongált, most eredeti szépségében helyreállított márvány Petőfi-szobrát.

Madách Imrét Kossuth titkárának, Rákóczy Jánosnak rejtegetése miatt 1852-ben letartóztatták és bebörtönözték. Először a pozsonyi Vízikaszárnyába (ma a Szlovák Nemzeti Galéria épülete) zárták, innen került Pestre az Újépület börtönbe.

Reviczky Gyula költő 1865-től 1873-ig a Klarissza utcai királyi katolikus gimnáziumba járt. Itt is érettségizett. Apja kezdetben a Hosszú utcában (ma Panska u.) bérelt számára lakást. Amikor elherdálta gyermeke örökségét is, fiát magára hagyta, nem törődött tovább vele. A tizenhárom éves diákot a rokonok, Korodáék vették oltalmukba. Az iskolaévek alatt Edel utcai (ma Podjavorinská u.) házukban lakott, míg a szünidőket garamújfalusi birtokukon töltötte. Az érettségi után, 1873 őszétől Pozsonyból Garamújfaluba költözött, ahol nevelői állást vállalt.

Gyóni Géza költő 1902 szeptemberében beiratkozott a pozsonyi Konvent utcai evangélikus teológiára. A városban megjelenő Nyugat-magyarországi Híradó korrektora lett. A lapban 1903 és 1904 között közel ötven cikke és harminc verse jelent meg. Költészete Pozsonyban bontakozott ki, itt látott napvilágot 1904-ben Achim Géza névvel első kötete, a Versek. 1904. január 24-én kollégiumi szobájában öngyilkossági szándékkal mellbe lőtte magát. (Cselekedetének kiváltó oka: egy szerkesztőségi vetélytársával amerikai párbajt vívott.) Ugyanez év végén - apja tanácsára - otthagyta a teológiát, és hazament szülőfalujába, Gyónra jegyzői gyakornoknak.

Balogh Edgár író négyéves korában került Pozsonyba (szülei 1910-ben költöztek ide Temesvárról). Itt végezte alsó és a gimnáziumot. Érettségi után a prágai német egyetem filozófiai karán tanult tovább.

Móricz Zsigmond 1927. április 6-án, országjáró körútja során Komáromból Pozsonyba ment. Három napot töltött itt. 1932. január 14-én a pozsonyi Nemzetközi Kultúrát Terjesztő Egyesület meghívására érkezett a városba. A Prímás Palota tükörtermében tartott előadást az időszerű irodalmi kérdésekről.

Babits Mihály 1932. október 13-án, a pozsonyi Uránia Tudományos és Ismeretterjesztő Társaság meghívásának eleget téve, irodalmi előadást tartott.

A városban működött 1937–1938-ban a Tátra Könyv-, Lapkiadó és Könyvkereskedelmi RT. 1969. január 1-jével önállósult a Madách Lap- és Könyvkiadó Vállalat, amely jelenlegi is a szlovákiai magyar irodalom műhelye. A kiadó folyóirata, az Irodalmi Szemle 1958-tól jelenik meg. Főszerkesztője 1992-től 1996-ig Tőzsér Árpád.

Az egykori Brémer-kúriában (Ziska u. 18.) működik 2002-tól a Szlovákiai Magyar Kultúra Múzeuma. Állandó kiállítás mutatja be a kezdetektől 1948-ig a szlovákiai magyarság néprajzát, történelmi múltját és irodalmi emlékeit.

# **Melk**

Forrás: Pethő Tibor – Szombathy Viktor: Ausztria Bp.; 1989.

A 228 m tszf magasságban fekvő, 4600 lakosú város járási székhely, forgalmi csomópont. A széles Autobahn is itt közelíti meg legjobban a Dunát. Melknél végződik - illetve, ha a Duna folyásának irányában haladunk: kezdődik - a Wachau, tőle nyugatra a folyamvölgy kissé szétterül, laposabbá válik. Ezért is kedvelik Melk partjait a táborozók, s ezért van két camping is a melki partokon.

Kr. u 400 körül a mai Melk Nomare néven római erődítménye volt Rhaetiának, észak felől védte a Dunát. A IX. sz.-ban Magilicha volt a neve, Nibelungenlied viszont Medeliche néven említi. A **X. sz.-ban a magyarok nyugati határvára** volt, az osztrák történelem a „hun Eisenburg”-nak nevezi, s magyar várkapitányát, Gizót is hun vezérnek említi. A „hun vezér” 976-ban adta át legyőzőjének, I. Babenbergi Lipót őrgrófnak a várat, s ettől kezdve Melk vára „a hunok elleni keleti őrvár”-nak számított. 1101-ig volt Melk a Babenbergi hercegek székhelye. 1012-ben erre utazott Szentföldre Kálmán írországi herceg - akit később szentté avattak -, de Stockerauban kémnek nézték a jámbor herceget, és megölték. Szt. Kálmán teteme, sok Babenbergével együtt ma a melki apátság kriptájában nyugszik, „Sanctus Colomanus” tisztelete ezen a tájon igen elterjedt.

Melkből indult ki a **XV. sz.-ban a bencés rend ún. Melki reformja**, belső megújulása. A melki bencés apátság évszázadokon át nevezetes **kulturális centrum** volt. Érdekességként megemlíthetjük, hogy Napóleon két ízben vendége volt a melki kolostornak, 1805-ben és 1809-ben.

A város közepén, a Hauptplatzon kereszteződnek a Linz, Bécs és Krems felől érkező utak, innen vezet a lejárás a komphoz és a kis Duna-sziget hídjához. A főtértől délkeletre a gótikus **plébániatemplomot** látjuk (XV. sz.), tornya mindössze 100 éves, 1868-ból való. A XVI. sz.-i városháza előtt áll a Kolomanbrunnen (Kálmán-kút), (1687). A kora klasszicista stílusú, 1790-ben épült **Postaház** a maga nemében egyik legrégibb épülete Alsó-Ausztriának. Bájos, ódon, reneszánsz és barokk épületek között sétálhatunk le a Dunáig.

Melk legfőbb nevezetessége azonban a nagyméretű, művészi egységben komponált, a tájba remekül beleülő **bencés apátság és apátsági templom**. Az „osztrák Escorial”-nak (nálunk az „osztrák Pannonhalmának”) is nevezett épületegyüttes a **Duna fölött 60 m-nyire emelkedő domb tetején áll.** **A 64 m magas kupolával** koronázott **kéttornyú barokk templom**, az oldalfalakon kapcsolódó **hatalmas kolostorépület (a déli szárny 325 m hosszú!)** és a széles ívben elterülő félkörös terasz - felejthetetlen látvány.

Ezen a sziklán **előbb a rómaiak, majd a Karolingok építettek erődítményt**, amely **később a Babenbergek** kezébe jutott. Az erősség falai körülkerítették a várost is. A Babenbergek a maguk vára mellett **1000-ben kolostort is alapítottak,** amely azután, amikor a Babenbergek Klosterneuburgba tették át székhelyüket, lassanként teljesen önállósult. A középkorban kolostorerőddé építették ki, s lent a város kereskedelmi piaca is egyre forgalmasabb vált.

A vallásháborúk idején sokat szenvedett Melk, míg végül is az 1700-as évek elején minden régit lebontottak, úgy alkották meg Európa egyik legkülönb barokk palotáját. Az építést 1702-ben Jakob Prandtauer kezdte meg és J. Munggeneast fejezte be, 1739-ben.

**A kolostor legszebb részei**: **a főkapu**, amelyet Szt. Lipót és Szt. Kálmán hatalmas méretű szobrai díszítenek, a prelatura, **kápolnájában** régi oltárképekkel, **a képtár**, amelynek egyik legfőbb értéke Lucas Cranach egyik tanítványának **festménye: „Mária a lugasban**”; az archívum a **Melki feszülettel, a XIV.** sz. egyik ötvösremekével, a **Császárfolyosó**, a múzeumként használt Császárterem, a Paul Troger festményeivel díszített **Márvány-terem** és a **80000 kötetes könyvtár**. **1850 értékes ősnyomtatvánnyal, kézirattal**. Legrégibb egy ezer évvel ezelőtt élt angol szerzetes, Beda Venerabilis kézirata. A kolostor kriptájában van Kálmán hermája, román stílusú koponya-ereklyetartója. A márványtermet az épület keleti szárnyával remek kilátású terasz köti össze. A kolostor **kertjében ritka délszaki növények**ben gyönyörködhetünk.

Az épülettömb maga a **Sz. Péterről és Sz. Pálról** elnevezett **kolostortemplom**. Két hatalmas tornya fogja össze a szobrokkal díszes oromfalait. Mivel a kolostor oldalfalai kevésbé tagoltak, a templom dús díszítőelemei még jobban kidomborodnak. A barokk egyházi építőművészet mesteri alkotása ez a templom; belső terében elsősorban a **térkiképzés és a színek összhatásá**nak harmóniája ragad meg. **Szürke és vörös márványból készült főoltárát** Antonio Beduzzi tervezte, aranyozott szobrai Peter Widerntől valók, a **mennyezetfreskók** Joh. Mich. Rottmayr alkotásai.

**Melkkel szemben, a Duna jobb partján** áll egy kis fából épült királyi kastély: a Schlösschen Luberegg, I. Ferenc császár és király egykori kedves tartózkodási helye. Ugyancsak Melk átellenében, a bájos völgyben futó Weitenbach folyócska torkolatánál épült **Weitenegg község, középkori vár romjaival**. **1485**-ben ezt a várat is **meghódította Hunyadi Mátyás**, s haláláig birtokában maradt. A vár nagy része a vasútépítésnek esett áldozatul.

# **A Wachau**

A 33 km hosszú szűk folyóvölgy különösen Krems és Melk között festői, 500-1000 m-es hegyek övezik, sziklafalak, szelíden emelkedő erdős dombok s üde zöld rétek váltakoznak egymással, meg-megszaggatva ódon külsejű, bájos falvaktól, kisvárosoktól. A magasból kolostorok, kastélyok, várromok tekintenek alá, jóformán Ausztria egész történelme végigvonul előttünk. A táj éghajlata enyhe, bora, gyümölcse kitűnő.

## 3.1. Dürnstein

Meredek sziklák közé szorított Dürnstein község, Dürnstein várának romjaival.

Ebben a várban töltötte, 1193-ban rabságát Oroszlánszívű Richárd angol király, akit Bécsben fogtak el, amikor a harmadik kereszteshadjárat után vissza akart utazni országába. A közpkor legendás hírű királyát V. Lipót osztrák herceg fogta el, és II. Hadamar Kuenring várúr őrizte. A monda szerint Richárdot Blondel nevű udvari énekese találta meg: addig keringett a várfalak alatt egy ismerős dalt pengetve s énekelve, míg az Oroszlánszívű vissza nem énekelt neki. Utána már csak ruhacsere következett, s a király álruhában szökött meg. A valóság az, hogy az osztrák herceg VI. Henrik császárnak adta át az értékes foglyot.

Dürnstein várában azonban történt más is, szintén a mese és valóság határán: 1741-ben megjelentek a város falai alatt a franciák és a bajorok. A leleményes polgárok kályhacsöveket raktak ki a falakra, mintha ágyúk lennének s nekiszegezték őket az ellenségnek. A francia-bajor egyesült csapatok, látván a nagy harci készültséget, sürgősen visszavonultak. Dürnsteint egyébként **Mátyás király is ostromolta 1477-ben**, de csak másodszori kísérletre, hét esztendő múlva vette be a várost.

Dürnstein községben mind a hajóhídtól, mind a vasútállomásról a község **főterére** jutunk, ahol a **XV. sz.**-ban épült **plébániatemplom** vonja magára a figyelmet. A ma már barokk stílusú épület dísze a pompás főkapu, Mathias Steinl alkotása. A torony az osztrák barokk művészet szép építményei közé tartozik. A templom főoltárát J. Haringer festménye és Johann Schmidt remek faragott tabernákuluma díszíti. Az oldalkápolnák festményei a Kremsi M. J. Schmidt művei. A templom déli oldalát keresztfolyosó szegélyezi, három részre osztott művészi faragványcsoporttal. Régebben az Ágoston-rendi szerzeteseké volt a templom, de mivel 1776-ban a rend megszűnt, a szép barokk kolostorépületből plébánia és iskola lett. Festői udvarát és freskókkal díszes belső termeit érdemes megnézni. A régebbi, **Szt. Kunigundáról** elnevezett késő **román stílusú plébániatemplom** a múlt század eleje óta jórészt romokban hever; restaurált részében helyezték el a **Városi Múzeumot**. Nem messze innen a régi klarissza kolostor kapuját látjuk. Áll Dürnsteinben egy **1622**-ben épített **reneszánsz kastély** is; az akkori birtokosok a lassan düledező vár helyett ide költöztek. Később a Starhemberg hercegeké lett. Nézzük meg a **városházát**, a **Kuenringen Tavernát** s a vasútállomás közelében a **barokk Kellerschlösselt** is, s ha időnk engedi, térjünk be az ódon hangulatú, öreg vendéglőkbe, amelyek neve régi emlékeket idéz: „Vendégfogadó az Oroszlánszívűhöz”, „Vendéglő Blondel dalnokhoz”.

A **Duna északi partján** fekvő **St. Michel**-ben látható a **Wachau legrégibb plébániatemploma** **(987),** amelyet a középkorban erőddé egészítettek ki. Berendezése jóval későbbi, barokk. A templom oromzatán hét kis nyúl alakú szobrocska van. Azt tartja erről a helyi monda: egyszer olyan nagy hó volt a faluban, hogy ellepte a templomot is, és a tetőn átugráló nyulak odafagytak. Igazában azonban kis ló- és szarvasszobrok ezek. Szemben St. Michellel, a Duna déli partján, Mitterarnsdorf aprócska falu. Némely kutató szerint itt volt a római Cetitum nevű település. Érdekes látnivaló a régi bástyák vonalában a Türkentor (Török kapu). A község reneszánsz ízlésű kastélya a középkorban a salzburgi érseké volt, templomának alapfalai gótikusak.

Ezen a tájon a környező hegyek néhány kilométernyi hosszúságban még közelebb nyomulnak a Dunához; itt a legerdősebb a hegyvidék, s a hegyoldalak itt a legmeredekebbek. Egy merészen alálejtő sziklaképződményt Vörös falnak nevez a nép.

Spitz an der Donau a következő állomásunk, röviden: **Spitz.** Szőlődomb alján terül el, **a Duna északi partján**, szemben a 712 m-es Mühlberggel. A domb neve is stílusos, sok gazdag szüret emlékét idézi: Tausendeimerberg (Ezer vödör hegye). Spitz a **Wachau szívében fekszik**, a középkorban volt idő, amikor Spitzet Wachannak hívták, róla kapta nevét az egész folyamszakasz. A kelta alapítású városka a reformáció idején az evangélikusok végvára volt, ma pedig a környék üdülési központja. A barátságos helység főutcája a XV. sz.-ban épült plébániatemplomhoz vezet. (Oltárképeit a kremsi J. M. Schmidt festette, aki ezen a vidéken „házi festő” volt.) Az utcákon, tereken régi polgárházakat is látunk, legszebb az Aggsteiner Hof. A városháza az ispotállyal együtt késő gótikus. A kastélyt a XVII. sz. elején építették.

Spitz után a Duna az „**Ördögfal**” nevű **meredek sziklaképződményhez** sok monda fűződik Az egyik dürnsteini lovag az ördög segítségével akarta a magas Aggstein várát a Duna vize alá merítem, mert a várkisasszony kikosarazta. Javában munkálkodott az ördög a vár víz alá buktatásán, amikor egy éber kakas St. Johannban elkukorékolta magát, s ezzel véget ért az ördögi műszak. A dühös lovag nyilat röpített a kakasba - amely ma is látható a St Johann-templom tornyán, ércalakban, nyíllal átlőve. Ámde buzgólkodott az Ördögfal tövében maga az ördög öreganyja is: a sziklához erősített vaslánccal akarta elzárni az utat a harcias kereszteslovagok s a kegyes zarándokok hajói elő. A kakas itt is hamarabb szólalt meg, s a lánc a vízbe pottyant.

Schwallenbach után a következő kis helység **Willendorf.** Az **1908-as** vasútépítkezések során a munkások a löszös domboldalban 11 cm nagyságú, tömör, csaknem alaktalan mészkő-szobrocskára bukkantak. Ennél régebbi emberi szoborábrázolást meg nem találtak, kora több **mint tízezer év. A Willendorfi Vénusz,** amely egyébként nem hasonlít az ókori Vénuszokra terhes nőt ábrázol jelenleg a bécsi Naturhistorisches Museum tulajdona). Willendorf szállodákat is a helyi Vénuszról neveztek el.

Willendorffal szemben, a Duna túlsó pártján szinte a vízből emelkedik ki egy 320 m magas kőszikla, tetején **Aggstein várával**.

A vár koronázta meredek csúcs egyike a legszebb látványoknak a Wachau-szakaszon, de az egész osztrák Dunán is. A három oldalról meredeken felnyúló sziklák keskeny nyeregben találkoznak, ide építették sasfészküket a büszke Kuenringek.

A vár a XII. sz. elején épült, mivel azonban a Kuenringek - vitatkozó kedvű urak lévén - sokszor felkeltek a császár ellen, 1231-ben II. Frigyes, 1296-ban I. Albert rombolta le várukat. A törökök a mohácsi csata után három évvel már Aggstein körül is megjelentek, s ismét lerombolták a közben újjáépült várat. A várat 1606-ban úgy megerősítették, hogy, erődítményül szolgálhatott a harmincéves háborúban. A XVII. sz. vége felé omladozni kezdett, csak kápolnája maradt meg.

A Rosengärtleinhoz fűződik egy monda. 1429-ben V. Elbert herceg a várat kamarásának, Georg Scheck von Waldénak ajándékozta, Scheck kegyetlen ember volt. Alighogy birtokba vette várat, rablólovag lett, s ellenfeleit megkínozta. Az után a Rosengärtlein sziklájához cipelte s válaszút elé állította foglyait az éhhalált, vagy a letaszíttatást választják-e. A monda szerint végül emberére talált Ullrich von Grafeneck személyében. Schecket elkergették a várból, koldulásként fejezte be életét.

A Kuenringek egyébként szinten nem mentek a szomszédba rablólovagságot tanulni. Hírhedt módszerük volt, hogy láncot feszítettek ki a két part között, s úgy vámolták meg a hajókat.

Az Ach-patak völgyében állnak Aggstein vára egyik előretolt őrségnek romjai. Aggsbach Dorffal szemben a **Duna nyugati partján Aggsbach Markt** mezővároska szintén üdülőhely; a XIII. sz.-ban épült, barokkosított késő román bazilika temploma van (Maria Himmelfahrt). A két helység között kompjárat. A Duna ezen a szakaszon erősen összeszorul az ún. aggsbachi szűkületben a hegyek mindkét oldalról közvetlen közelben magasodnak. **Schönbühel** mellett 40 m magas kőszirt szökken a Duna fölé. Jó hely várépítésre, s első formájában már a XII. sz.-ban megépült a ma látható várkastély. Sok veszedelmen ment keresztül, legutoljára 1820-ban építették át. Kerek bástyák, kőhíd, szép kapuzat, zömök körtornyok tekintenek le az érkezőre. A várkastély mellett áll az 1666-ban épített szervita-kolostor, ötemeletes középtoronnyal.

## 3.2. Krems

Krems-nél érünk a Wachau küszöbére, ez a város a híres Duna-szakasz keleti kapuja. A 221 m tszf magasságban elterülő 28 000 lakosú település egyik fontos központja az osztrák Dunának. Alsó-Ausztria szépségének minden varázsa összpontosul a rendkívül kanyargós Krems folyócska torkolatánál kialakult ódon városban.

Krems teljesen összeépült a szomszédos Und és Stein városkával, amelyeket közigazgatásilag is hozzácsatoltak. Ma tehát már csak hagyomány értéke van a régi tréfás szójátéknak, amely Und nevének és az und kötőszónak egybeesésén alapul: KREMS UND STEIN sind drei Städte, vagyis: Krems „És” Stein - három város.

A Krems folyó jobb partján magasan fekszik az óváros, amelyet vasúti és közúti hidak kapcsolnak össze a Krems folyó bal partján, illetve a Duna túlsó oldalán kialakult modern városrészekkel.

Krems Alsó-Ausztria fontos gazdasági és kulturális központja. Dohányipara, textilipara, borkereskedelme jelentős, fafeldolgozó ipara is említésre méltó. Közigazgatási központ, számos iskolával, magasabb fokú tanintézettel. A múlt századok hangulatából sokat őriz Krems és a néhány hozzácsatolt kisváros. A gótikus, reneszánsz és barokk stílusú házakat - amelyek között bolyongani különösen kedves - nagy gonddal folytonosan újítják. Jó szállodák es vendéglők találhatók a városban, sok Weinkellerben a környék ízletes borait mérik.

E vidéken már a kőkorszakban letelepült az ember, a római időkben egy Faviana nevű castrum (tábor) volt itt. A mai város egy **890 táján épült frank erődítmény**ből fejlődött ki. Révátkelő, vámszedő hely volt, az első fahidat 1463-ban építettek a Dunán. A középkori erődítés egyes részletei még itt is látszanak, néhány városkapuval.

Az erődítéseken természetesen a város már régen áttört, hogy helyet adjon a korszerű forgalomnak. Két vashídja a múlt század végén épült s a város fontos vasúti és közúti csomópontja lett. (A Stein nevű városrész alatt alagútban fut a vonat.)

Az állomásról a XVIII. sz.-ból származó Szentháromság-szoborról elnevezett téren át a Marktra jutunk el, amely **ősidők óta piac**. A Markt legérdekesebb épülete a **Gögl-ház**, egy középkori patríciuslak, gótikus erkéllyel, falfestménnyel. A **Landstrasse nevű** főutcán van a XVI. sz.-ban épült **városháza** és a gótikus jellegű **Bürgerspitalskirche** (a polgárok ispotályának temploma). Az utcát a XVI. sz.-ban épült háromtornyos Steiner Tor zárja le. A kaputól balra van a városi park. Innen nyílik a Steinbe vezető Schillerstrasse. A városházától északra áll a kora barokk **(1610) plébániatemplom**, amelynek egy részét a kremsi Martin Johann Schmidt festőművész képei díszítik. Ettől északabbra épült a **XV. sz.-beli piarista templom**; oltárfestményei szintén Schmidttől valók, s szépek a reneszánsz kórusfaragványok. (A „Kremsi” Schmidt külön értékjelző a művészettörténelemben!)

A **Hohe Markton** van az **Angol Kisasszonyok** tanintézetének nagy barokk palotája (**1724**) és a **XIII. sz**.-ban épült s nemrég restaurált **Gezzoburg** (Gezzo városbíró építtette a várat, tőle kapta a nevét)

A **Theaterplatzon** áll a hajdani **dominikánus templom (XIII. sz.)**, melynek kórusát 1826 óta színházként használják. A templom főhajójában rendezték be a városi múzeumot (kőkorszakbeli, római leletek gyűjteménye, középkori művészet, újkori történelmi tár) s csak a szentélyt használják egyházi célokra. A közeli **Weinmuseumban** (Bormúzeum) a szőlőművelés történetére vonatkozó emlékeket látjuk az egykori pinceberendezésekkel együtt, a Karoling-kortól mindmáig.

Krems óvárosa és Stein között van a hajdani Und község nevét viselő városrész, egy 1614-ből való kapucinus templommal.

A Kremshez csatolt egykori **Stein** városka fő látnivalója a **gótikus minorita templom**, s benne a Johann-Martin-Schmidt-Museum, a híres „Kremser Schmidt” festményeivel. A **Szt. Miklós-plébániatemplom** gótikus, szintén Schmidt-oltárképekkel. Lépcső vezet fel innen a magasan épült, kora gótikus Frauenkirchéhez. A Duna mellett fut a parti utcasor, vele párhuzamosan a festői főutca, a Duna felé nyíló kis tereivel, öreg házakkal, ódon udvarokkal. A városrész nyugati részén, a Brückentor mellett áll a nagy barokk festőnek, J. M. Schmidtnek szülőháza. Mátyás király 1485-ben elfoglalta Steint, de Kremset hiába ostromolta, nem tudta bevenni.

Stein külvárossal szemben, a Duna jobb partján épült **Mautern, a régi vásárváros**, amelyhez közúti híd vezet. Mautern is **szerepel a Nibelungen-énekben**: Mutaren volt a neve, de ennél is régebben, a rómaiak Mutinum néven ismerték. A XV. sz.-ban épült kastélya évszázadokig a passaui püspökök birtokában a reneszánsz idők Janaburgja (Saskeselyűfészke) volt. Temploma kora gótikus eredetű, később barokkosították.

Alig 4 km-re Mautern fölött magasodik a különlegesen szép fekvésű monumentális bencés Göttweig-kolostor, amely a 450 m magas dombon szinte ura a folyam partjának, őre a Wachaunak.

A templomban még látható a gótikus kórus, mennyezetét gazdag stukkódíszítés ékesíti, freskóit J. M. Schmidt festette.

Az épület elől, a Kellerstüberl borozóteraszáról szép a kilátás a Duna völgyére.

**Tulln egyike Ausztria legrégibb városainak**. A rómaiaknak Comagena névén állott itt településük, a Nibelungenlied pedig Tulne néven említi. A hősmonda szerint **Tulln falai között találkozott Attila fejedelem Krimhildával, menyasszonyával.** Tulln a középkorban a sókereskedelem egyik központja volt, a Babenbergek hosszú ideig székhelyüknek nevezték. **IV. Béla királyunk** Frigyessel viaskodva **idáig is eljutott.** **Mátyás király több ízben ostromolta**, végül is bevette a várat. Mikor a török 1683-ban Bécset ostromolta, Tulln alatt gyülekeztek a felmentő hadak.

Máig is láthatjuk a középkori falgyűrű néhány részletét. **A Szt. István-templom** háromhajós, **román** stílusú bazilika, **1500-ban gótikusan** építették át, később **barokk** külsőt kapott. Román stílusú a nyugati kapu (XIII. sz.). A közelben álló középkori kápolna egyike a legszebbeknek a Duna mentén; a tizenkét szögű épület díszítményei normann hatást mutatnak.

A környező táj jó bortermő vidék, de vízisportolók és horgászok is sűrűn keresik föl; a parton sok helyütt akad táborozásra alkalmas hely. A Wachauból kilépő Duna partja itt szelídebb, a folyam helyenként szétterül, zátonyos lesz, apró szigeteket alkot, sok mellékága van. Északra tőle a már említett Sárgám-táj terül el.

**A Duna**

A történelem nagy országútján a Duna, sőt, partvidékének magasabb halmain a történelem előtti idők embere is tanyát vert már. A parti erődítmények némelyikének alapját még a kelták építették. A római birodalom Rhaetia és Noricum nevű északi tartományainak határa is a Duna volt, Pannonia pedig Vindobonánál (Bécs) volt határos Noricummal. A Dunától északra már a kvádok, markomannok és más germán népek laktak. A Duna völgye volt a színhelye az ősi német eposznak, a Nibelungenlied- nek is. A Duna völgyén át jutottak nyugatra a hunok, az avarok s a népvándorlás más harcias népei, majd bajor földre indulván, erre kalandoztak a magyarok.

Hunyadi Mátyás számos dunai várbirtok gyöngyét illesztette koronájába, a törökök is mélyen bekalandoztak a Duna völgyébe. Észak felől a husziták támadták a Duna völgyét, s a vallásháborúk a Duna völgyéig is elhatoltak. A német-római császárok bécsi székhelyükről Frankfurtba menet rendszerint a Duna völgyén át indultak, s olykor hetekig lakták meg egy-egy gazdagabb útmenti főúr várát, kastélyát. Nem mindig a várúr örömére.

Ezeket a várakat nagyrészt ma is épségben láthatjuk még, de már leginkább csak a múlt emlékeinek múzeumaként, vagy pedig szálloda, szanatórium, vendéglátóhely, hivatal lett belőlük, csak ritkán maradtak meg uradalmi központnak.

Nyugat-keleti irányban is forgalmas útvonal volt ez. Elsősorban bajor telepesek érkeztek a frank birodalom felbomlása után a Duna völgyébe, s több rajban ők telepítették be germánsággal a tájat; a keresztes hadak egy része is a Duna völgyén haladt a Szentföld felé, Napóleon seregei a múlt század elején ezen az úton vonulva hódították meg Bécset s jutottak el Győrig.

A második világháborúban is, a háború záróakkordjának egyik része itt játszódott le, a hitleri hadak végső visszavonulásuk idején a Duna völgyére támaszkodtak.

A Duna, mint Ausztria legnagyobb folyója, mindenkor a gazdasági főütőér szerepét is jelentette s jelenti ma is. A folyam vidékén települtek a legnagyobb ipari létesítmények, völgye mezőgazdaságilag is a legtermékenyebb a szántóföldekben meglehetősen szegény inkább hegyekben s erdőkben gazdag osztrák földön. Az utóbbi évtizedekben pedig Ausztria villamoserő-termeléseben is jelentős részt kapott a Duna, a mellékfolyók rendszerével együtt.

# **Dévény**

Ady Endre: Góg és Magóg fia vagyok én...

Góg és Magóg fia vagyok én,

Hiába döngetek kaput, falat

S mégis megkérdem tőletek:

Szabad-e sírni a Kárpátok alatt?

Verecke híres útján jöttem én,

Fülembe még ősmagyar dal rivall,

Szabad-e Dévénynél betörnöm

Új időknek új dalaival?

Fülembe forró ólmot öntsetek

Legyek az új, az énekes Vazul,

Ne halljam az élet új dalait,

Tiporjatok reám durván, gazul.

De addig sírva, kínban, mit se várva

Mégiscsak száll új szárnyakon a dal

S ha elátkozza százszor Pusztaszer,

Mégis győztes, mégis új és magyar.

Devin (Dévény) Pozsony környékének egyik leglátogatottabb pontja, 10 km-re a fővárostól. **A Duna és a Morva torkolata fölött a 80 magas mészkőszirt,** amelyen a híres dévényi *vár romjai* állnak – **szemközt** az osztrák **Hainburggal** – tulajdonképpen a Kárpátok déli kapuja, amelyet már a kelták és rómaiak is jól ismertek.

A Nagymorva birodalom idején fontos erősség volt, a fejedelmek egyik székhelye, favárát **először 864-ben említik.** A kalandozó ma­gyarok legtöbbször e sziklák alatt vonultak a messzi **„Operencia”** (Ober-Enns) [Petőfi: János vitéz] felé. Az Árpádok a meg-megújuló német támadások ellen kővárat emeltek az ószláv favár helyén. Tulajdonosai sokszor változtak, volt időnként osztrák hercegeké, s egy ízben Premysl Ottokáré is, később a Báthoriak örökölték, majd a Pálffy grófok. **A török nem tudta bevenni**, de **1809-ben** a **franciák** megszállták s ők is r**obbantották föl** az addig ép várat. Csak néhány fala és egy tornya áll. 1836-ban Ludovít Stúr kereste föl a várat barátaival együtt, s azóta a vár a szlovák nemzeti mozgalom egyik nevezetes központja lett, a szlovákság nemzeti zarándokhelye. A hatalmas várbeli amfiteátrumban minden év júliusában megünneplik a cse­hek és szlovákok testvériségét.

Devínská Nova Vés (**Dévényújfalu**), 5 km-re fekszik a vártól a Morva partján. Pozsonyból Lamacson át vonattal is eljuthatunk ide. Dévényújfalut a török háborúk után horvátok alapították. A vár és a község között emelkedik az 514 m magas Kobyla-hegy, a Kárpátok „él-hegye”, remek kilátópont. Magunk előtt látjuk a híres **Morva-mezőt**, előtérben az ausztriai Schlosshof községgel, amely mellett **IV. László magyar király ütközött meg 1278-ban II. Ottokár cseh királlyal.** Tiszta időben a még nyugatabbra elterülő wagrami csatatér is felsejlik, ahol 1809-ben Napóelon seregei győztek.

Lamac (Lamacs), Pozsonytól 6 km-re, horvátok alapította falu. Ma már Pozsonyhoz tartozik. Határában zajlott le az 1866-os osztrák-porosz háború utolsó csatározása. Lamacson nyári *fürdőhely* is van. Kissé tovább haladva Záhorská Bystrica után jobb kéz felé letérhetünk az útról Marianka (**Máriavölgy**) irányába. **1377-ben Nagy Lajos király pálos kolostort alapított itt, s a török hódoltság idejében ez volt a ma­gyarországi pálos rend központja.** Az egykori híres búcsújáróhely reneszánsz alapokon nyugvó *kolostora* s gótikus indítású *temploma –* barokk stílusban átalakítva – ma is áll. A kápolna előtti *szobrok* Donner Rafael művei (1736).